Návrh rozhodnutia Rady ktorým sa mení a dopĺňa rozhodnutie Rady 90/424/EHS o výdavkoch na veterinárnom úseku {SEC(2005)549} /* KOM/2005/0171 v konečnom znení - CNS 2005/0063 */





[pic] | KOMISIA EURÓPSKYCH SPOLOČENSTIEV | Brusel, 28.4.2005 KOM(2005) 171 v konečnom znení 2005/0062 (CNS) 2005/0063 (CNS) Návrh SMERNICE RADY o opatreniach Spoločenstva na kontrolu moru hydiny Návrh ROZHODNUTIA RADY ktorým sa mení a dopĺňa rozhodnutie Rady 90/424/EHS o výdavkoch na veterinárnom úseku (predložené Komisiou) {SEC(2005)549} ODÔVODNENIE 1. Kontext návrhu ( Dôvody a ciele návrhu Komisia plánuje aktualizáciu súčasných opatrení Spoločenstva týkajúcich sa moru hydiny (MH) ustanovených v smernici Rady 92/40/EHS s cieľom dosiahnuť lepšiu prevenciu a kontrolu pri vypuknutí ochorenia a znížiť zdravotné riziká, náklady, straty a negatívny dopad na celú spoločnosť v dôsledku tohto ochorenia. Navrhované zmeny v právnych predpisov Spoločenstva týkajúce sa kontroly MH by mali byť vykonané súbežne so zmenami a doplneniami k rozhodnutiu Rady 90/424/EHS o výdavkoch na veterinárnom úseku, aby sa zosúladili s novou smernicou a zabezpečila príslušná finančná pomoc pre členské štáty (ČŠ) v súvislosti s novými plánovanými kontrolnými opatreniami. ( Všeobecný kontext MH je vážna, vysoko nákazlivá choroba hydiny a iných vtákov spôsobená rôznymi druhmi vírusov, ktoré patria do veľkej skupiny vírusov Influenzaviridae. Vírusy MH sa taktiež rozširujú na iné zvieratá a ľudí, obyčajne po priamom kontakte s nakazenými vtákmi. Ak je hostiteľom človek, ochorenie môže mať rôzny priebeh, od slabého zápalu spojiviek až po vážne ochorenia, niekedy až smrteľná; počas ešte stále trvajúcej epidémie MH v niektorých ázijských krajinách je miera úmrtnosti u ľudí veľmi vysoká. Vzhľadom na to, že vírus neustále geneticky mutuje a dokáže sa „adaptovať“ svojim novým infikovaným zvieracím alebo ľudským hostiteľom, je riziko, ktoré predstavujú jednotlivé vírusy MH pre zdravie zvierat a ľudí veľmi premenlivé a do značnej miery nepredvídateľné. Súčasné poznatky však ukazujú, že zdravotné riziko, ktoré predstavujú vírusy tzv. nízko patogénneho MH (NPMH) je nižšie ako to, ktoré predstavujú vírusy vysoko patogénneho MH (VPMH), ktorý vzniká z mutácie určitých vírusov NPMH, najmä typov H5 a H7 a ktorý môže spôsobiť ochorenie hydiny s mierou úmrtnosti až 90 %. V súvislosti s verejným zdravím dostupné údaje ukazujú, že za prevažnú väčšinu prípadov MH hlásených u ľudí a za všetky prípady úmrtia ľudí v dôsledku MH boli zodpovedné vírusy VPMH typu H5 a H7. Vo všeobecnosti sa vírus MH v populácii domácej hydiny nevyskytuje. Určité voľne žijúce vtáctvo (najmä sťahovavé vodné vtáctvo - kačky a husi) však predstavuje trvalú „zásobáreň“ vírusov NPMH, ktorými príležitostne nakazia domácu hydinu. V súčasnosti neexistujú ani sa neplánujú žiadne opatrenia na zastavenie alebo zníženie obehu vírusov u voľne žijúceho vtáctva; to znamená, že pretrváva riziko zavlečenia potenciálne veľmi nebezpečných vírusov MH z voľne žijúceho vtáctva na domáce a nakoniec na iné zvieratá a človeka. Z nejasných dôvodov sa vypuknutie MH v minulých rokoch zvýšilo. Vážne vypuknutie MH (VPMH) bolo nedávno hlásené u viacerých rôznych druhov vtáctva – vrátane domácej hydiny, ktorá sa chovala v rôznych poľnohospodárskych podmienkach a podľa rôznych riadiacich postupov – v rôznych oblastiach sveta a na všetkých kontinentoch. Tieto vypuknutia ochorenia spôsobili smrť alebo zabitie stoviek miliónov vtákov z dôvodu kontroly ochorenia a znamenali závažné straty pre hydinársky priemysel na celom svete. V súvislosti s týmito vypuknutiami ochorenia bolo nahlásených niekoľko prípadov nakazenia ľudí, niektoré z nich boli smrteľné. V EÚ sa za posledných päť rokov vyskytli prepuknutia VPMH v Taliansku (1999-2000) a v Holandsku s následným rozšírením do Belgicka a Nemecka (2003). Tieto prepuknutia ochorenia predstavovali ničivé následky pre hydinársky sektor a celkovo mali negatívny dopad na spoločnosť – najmä v Holandsku, kde sa tiež objavilo niekoľko prípadov ochorenia ľudí. Takáto situácia nastala napriek drakonickým kontrolným opatreniam, ktoré uplatňovali členské štáty, vrátane hromadného zabíjania a zničenia hydiny a ostatného vtáctva v postihnutých oblastiach, ktoré často prekračovali minimálne požiadavky smernice 92/40/EHS. Po predchádzajúcich veterinárnych krízach v EÚ podnietilo vypuknutie ochorenia v členských štátoch ďalšiu kritiku namierenú proti hromadnému zabíjaniu zvierat z dôvodov ochrany zvierat, etických, spoločenských, hospodárskych a ekologických dôvodov. Realizácia tohto opatrenia mala veľmi negatívny dopad na verejnú mienku a podnietila vážnu kritiku najmä v súvislosti s osobitnou kategóriou vtákov ako sú ohrozené druhy a plemená alebo spoločenské zvieratá. Dvor audítorov tiež často kritizoval Komisiu v súvislosti s hospodárskym dopadom hromadnej porážky na rozpočet Spoločenstva. Vedci sa domnievajú, že nekontrolované vypuknutia ochorenia MH, najmä tie, ktoré sú spôsobené určitými typmi vírusu by mohli po prenose vírusu z vtákov alebo iných zvierat na človeka prípadne vyústiť do núdzovej situácie, že by sa vyvinul vírus úplne prispôsobený človeku, ktorý by bol schopný vyvolať chrípkovú pandémiu, ako bola „španielska chrípka“ v rokoch 1917-1919. Takáto pandémia by mohla spôsobiť milióny ľudských úmrtí a závažné socio-ekonomické dopady na celom svete. Smernica 92/40/EHS stanovuje povinné kontrolné opatrenia ochorenia iba v prípade ochorenia hydiny spôsobenej VPMH. Nedávne epidémie poskytli cenné poznatky. Vážne následky mali vypuknutia ochorenia MH spôsobeného vírusom NPMH typu H5 a H7, ktorý následne zmutoval na VPMH. V prípade mutácie sa vírus veľmi ťažko kontroluje. Vzhľadom na nové poznatky o rizikách, ktoré predstavujú vírusy MH pre ľudské zdravie, stanoviskách vedeckého výboru a najnovších poznatkoch o patogenéze, epidemiológii a šírení MH je dnes jednoznačne potrebné prepracovať a aktualizovať súčasné právne predpisy, aby odrážali tieto nové pokroky a skúsenosti a aby sa v budúcnosti zlepšila kontrola ochorenia NPMH, ako aj VPMH. To bude mať priamy pozitívny dopad na zdravie zvierat a nepriamy aj na ľudské zdravie. ( Súčasné ustanovenia v oblasti návrhu Smernica Rady 92/40/EHS, rozhodnutie Komisie 2002/649/ES, rozhodnutie Komisie 2002/673/ES, Usmernenia na zisťovanie MH u hydiny a voľne žijúceho vtáctva v rámci ES sú stanovené rozhodnutím Komisie 2002/649/ES. Programy členských štátov na vykonávanie prieskumu u hydiny a voľne žijúceho vtáctva sú schválené a v súčasnosti prebiehajú prostredníctvom rozhodnutí Komisie 2002/673/ES a 2004/630/ES. Rozhodnutie 90/424/EHS o výdavkoch na veterinárnom úseku ustanovuje, že ČŠ môžu získať finančnú pomoc od Spoločenstva na niektoré opatrenia uplatňované pri kontrole a eradikácii MH (VPMH). ( Súlad s inými opatreniami Keďže je živá hydina uvedená v prílohe I Zmluvy, je jednou z úloh Spoločenstva vo veterinárnej oblasti zlepšovať zdravotný stav hydiny, a tým uľahčiť obchod s hydinou a hydinovými výrobkami a zaistiť rozvoj tohto odvetvia. Pri stanovení a uskutočňovaní všetkých politík a činností Spoločenstva sa zabezpečí vysoká úroveň ochrany ľudského zdravia. 2. Porady zúčastnených strán a posúdenie dopadu ( Porady so zúčastnenými stranami Porady o návrhu s ČŠ v rámci pracovných skupín a elektronickej výmeny sa uskutočnili v júli/októbri 2004. Porady o návrhu s európskymi nevládnymi organizáciami prebehli v októbri 2004. Výsledkom porád je zohľadnenie návrhov na zlepšenie niektorých článkov a príloh návrhu. ( Zhromažďovanie a využívanie expertízy 1. V roku 2000 vydal vedecký výbor stanovisko k MH a odporučil zmeniť a doplniť definíciu stanovenú v smernici 92/40/EHS tak, aby sa kontrolné opatrenia prijali aj v prípade infikovania kmeňom vírusu MH s nízkou patogenitou. 2. V roku 2003 bolo vydané ďalšie vedecké stanovisko k najnovším diagnostickým technikám a používaniu očkovania proti MH. 3. Stanoviská vedeckého výboru sú uverejnené na: http//europa.eu.int/comm/food/fs/sc/scah/outcome_en.html . Stanoviská sa zvážili pri tvorbe návrhu. ( Posúdenie dopadu Vedecký výbor vo svojej správe z roku 2000 určil tri možnosti politiky, ohodnotil ich a stanovil posúdenie dopadu[1]. Výsledky je možné zhrnúť takto: Možnosť 1: Nezmeniť definíciu MH a kontrolné opatrenia ustanovené v smernici 92/40/EHS s odporučením, aby členské štáty zaviedli obmedzenia proti šíreniu NPMH: Zachovanie status quo by neznížilo riziko vypuknutia VPMH v Spoločenstve v dôsledku nekontrolovaného obehu vírusov NPMH na hydinových farmách. Jednoduché odporúčanie členským štátom, aby prijali vnútroštátne opatrenia na kontrolu NPMH neposkytuje dostatočnú záruku na zlepšenie kontroly ochorenia a na zníženie príslušného zdravotného rizika, pretože prevádzkovatelia sú proti prísnym opatreniam, ktoré by nemuseli byť rovnomerne uvalené na ich konkurentov v iných ČŠ. Realizácia vnútroštátnych opatrení na dohľad a kontrolu NPMH jednotlivými členskými štátmi môže teda viesť k vážnemu narušeniu obchodu s hydinou a hydinovými výrobkami a k nekalej hospodárskej súťaži medzi výrobcami na trhu, kde existuje veľká konkurencia. Možnosť 2: Zmeniť súčasnú definíciu MH tak, aby zahŕňala aj NPMH a zaviesť tak rovnaké kontrolné opatrenia pre NPMH a VPMH: Uplatňovať súčasné kontrolné opatrenia VPMH aj v prípade NPMH by bolo neprimerané voči rizikám, ktoré predstavuje NPMH pre zdravie zvierat, ako aj ľudí; taktiež by to mohlo viesť k hromadnému zabíjaniu zvierat, s veľmi vysokým negatívnym dopadom na ochranu zdravia zvierat a k vysokým nákladom na kontrolu ochorenia za okolností, pri ktorých by hromadné zabíjanie a náklady nemuseli byť oprávnené ani udržateľné. V prípade NPMH sa nepovažuje za potrebné zavedenie povinnej a systematickej politiky odstraňovania, ktorá by viedla k hromadnému zabíjaniu a odstraňovaniu zvierat, i keď v niektorých prípadoch môže predstavovať vhodnú možnosť, najmä ak sa porovnajú jej náklady a riziká s výhodami. Okrem toho by niektoré ďalšie doplnkové kontrolné opatrenia, ktoré sú potrebné pri VPMH mali byť uplatňované v prípade NPMH flexibilnejším spôsobom. Možnosť 3 : zmeniť súčasnú definíciu MH tak , aby zahŕňala aj NPMH, ale kontrolné opatrenia zvažovať s ohľadom na rôzne typy vírusov a zvieracích hostiteľov: Hlavným prínosom tejto možnosti by bolo zníženie rizika vypuknutia VPMH u hydiny a iného vtáctva prostredníctvom lepšej kontroly NPMH a prostredníctvom prístupu, ktorý je primeraný riziku oboch foriem. Tento prístup je jediným, ktorý by vyhovoval novej kapitole OIE. Zákonník sa má prijať v máji 2005 a zabrániť tak negatívnemu dopadu kontrolných opatrení ochorení v ES na medzinárodný obchod. 3. Právne aspekty návrhu ( Zhrnutie navrhovanej činnosti Smernica 92/40/EHS by sa nahradila novou smernicou, ktorá by aktualizovala súčasné ustanovenia s cieľom zabezpečiť lepšiu kontrolu MH a vzhľadom na potrebu zároveň čo najviac obmedziť hromadné zabíjanie vtáctva. V súlade s možnosťou 3 by sa do súčasných ustanovení na kontrolu MH zaviedli tieto hlavné zmeny: 1. Zmena v definícii MH, aby sa rozšírila pôsobnosť kontrolných opatrení aj na tie vírusy NPMH, ktoré by potenciálne mohli zmutovať na vírusy VPMH, obe formy by však boli rozlíšené, aby sa mohli uplatniť osobitné kontrolné opatrenia zodpovedajúce rôznemu riziku, ktoré tieto vírusy predstavujú. 2. Zavedenie povinného dohľadu nad NPMH vo všetkých ČŠ. 3. Nové a flexibilnejšie ustanovenia na očkovanie. 4. Nové a flexibilné ustanovenia na kontrolu NPMH a VPMH u domáceho vtáctva iného ako hydiny, ako napríklad zvieratá v zoo alebo ohrozené druhy. 5. Nové ustanovenia na zabezpečenie spolupráce medzi veterinárnymi orgánmi a orgánmi verejného zdravia v členských štátoch v prípade zistenia MH, s cieľom ochrany ľudského zdravia. 6. Prisúdiť Komisii, prostredníctvom komitologických postupov prijať ďalšie a konkrétnejšie kontrolné opatrenia pre MH a zriadiť vakcinačnú banku MH. ( Právny základ Článok 37 Zmluvy o založení Európskeho spoločenstva. ( Zásada subsidiarity Opatrenia týkajúce sa zdravia zvierat ustanovené v tomto návrhu spadajú do výhradnej právomoci Spoločenstva. Existuje len málo opatrení spojených s verejným zdravím, ktoré sú v súlade so zásadou subsidiarity, keďže ČŠ majú napríklad plnú zodpovednosť prijať preventívne opatrenia ochorenia pre personál vystavený infikovanej hydine alebo hydine podozrivej z infikovania MH. ( Zásada proporcionality Návrh stanovuje minimálne opatrenia, ktoré sa majú prijať v prípade vypuknutia MH u hydiny a ostatného vtáctva. ČŠ môžu prijať prísnejšie administratívne a sanitárne opatrenia v oblasti pôsobnosti navrhovanej smernice. Ustanovenia umožňujú ČŠ uplatňovať opatrenia primerané rôznym okolnostiam ochorenia. ( Výber nástrojov Navrhovaným nástrojom je smernica. Iné nástroje by neboli vhodné z týchto dôvodov: Skúsenosti s harmonizovanými veterinárnymi právnymi predpismi Spoločenstva od roku 1964 ukázali, že smernica poskytuje dostatočnú flexibilitu, aby ČŠ uplatnili právne predpisy v rámci svojich legislatívnych a administratívnych systémov. Pozri tiež poznámky o proporcionalite. 4. Vplyv na rozpočet Vplyv tohto návrhu a príslušných návrhov na zmenu a doplnenie rozhodnutia 90/424/EHS na rozpočet sú uvedené v posúdení dopadu a možno ich zhrnúť takto: Ročné dodatočné náklady na rozpočet Spoločenstva spojené s prijatím a uplatňovaním opatrení uvedených vyššie predstavujú 3-8 miliónov eur, teda priemerne 5,5 milióna eur. Tieto náklady je vo veľkej miere možne vyvážiť úsporami spojenými so zníženým rizikom epidémií VPMH v budúcnosti. Nie je samozrejme možné určiť do akej miery povedú nové právne predpisy k zníženiu počtu epidémií VPMH v budúcnosti, keďže ich výskyt je stále nepredvídateľný a z dôvodu povahy rizika sa nikdy nedá úplne vylúčiť. Ak by však boli tieto opatrenia prijaté a v EÚ uplatňované už počas predchádzajúcich piatich rokov, s najväčšou pravdepodobnosťou by sa predišlo jednej z dvoch závažných epidémií, ktoré sa vyskytli v Spoločenstve. Na tomto základe je možné predpokladať, že uplatňovanie navrhnutých opatrení by mohlo úspešne pomôcť pri predchádzaní dvom závažným epidémiám VPMH v nasledujúcich desiatich rokoch. Výdavky vzniknuté dotknutým členským štátom pri kompenzácii farmárov za opatrenia odstraňovania a čistenie a dezinfekciu (oprávnené výdavky, ktoré v zásade Spoločenstvo spolufinancuje na 50 % v súlade so súčasnými ustanoveniami rozhodnutia 90/424/EHS) v súvislosti s dvoma závažnými epidémiami, ktoré sa nedávno vyskytli v EÚ sa pohybujú v rozpätí 101 a 174 miliónov eur. Je preto možné predpokladať, že súčasné náklady na prevenciu dvoch závažných epidémií by usporili pre rozpočet Spoločenstva 100 miliónov eur a viac v priebehu desaťročného obdobia. To by do veľkej miery vyvážilo dodatočné náklady predpokladané pre nový program dohľadu NPMH a kontrolné opatrenia (55 miliónov eur počas 10 rokov). Prijatím ďalších kontrolných opatrení plánovaných v súčasnom návrhu, vrátane očkovania by sa dosiahli ďalšie úspory ako výsledok zníženého počtu epidémií MH v budúcnosti. Je však veľmi náročné vyčísliť tieto úspory. 5. Dodatočné informácie ( Zrušenie súčasných právnych prepisov Prijatie návrhu znamená zrušenie súčasných právnych prepisov. ( Európsky hospodársky priestor Navrhovaný zákon sa týka EHP a preto by mal byť rozšírený na EHP. 2005/0062 (CNS) Návrh SMERNICE RADY o opatreniach Spoločenstva na kontrolu moru hydiny RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 37, so zreteľom na návrh Komisie[2], so zreteľom na stanovisko Európskeho parlamentu[3], so zreteľom na stanovisko Európskeho hospodárskeho a sociálneho výboru[4], so zreteľom na stanovisko Výboru regiónov[5], keďže: (1) Klasický mor hydiny je vážna, vysoko nákazlivá choroba hydiny a iného vtáctva spôsobená rôznymi druhmi chrípkových vírusov. Tieto vírusy sa môžu preniesť aj na cicavce vrátane ošípaných a ľudí. (2) Keďže živá hydina je zapísaná v prílohe I zmluvy, je jednou z úloh Spoločenstva vo veterinárnej oblasti zlepšiť zdravotný stav hydiny a tým podporiť obchod s hydinou a hydinovými výrobkami a zaistiť rozvoj tohto sektora. Pri určení a zavedení stratégie a činností Spoločenstva treba zabezpečiť vysokú ochranu ľudského zdravia. (3) Opatrenia Spoločenstva na kontrolu moru hydiny boli stanovené smernicou Rady 92/40/EHS z 19. mája 1992, ktorou sa zavádzajú opatrenia Spoločenstva pre tlmenie klasického moru hydiny[6] s cieľom zaistiť ochranu zdravia zvierat a prispieť k rozvoju hydinového sektora. (4) Opatrenia ustanovenév smernici 92/40/EHS by sa mali opätovne posúdiťs ohľadom na najnovšie vedecké poznatky o nebezpečenstvách klasického moru hydiny pre zdravie zvierat a ľudí, na vývoj nových laboratórnych testov a vakcín a na poučenia z posledných výskytov tejto choroby na území Spoločenstva, ako aj v tretích krajinách. (5) Nové opatrenia Spoločenstva by mali zohľadňovať aj najnovšie stanoviská Vedeckého výboru pre zdravie a priaznivé životné podmienky zvierat a zmeny v Kódexe pre zdravie suchozemských zvierat a Príručke diagnostických testov a vakcín pre suchozemské zvieratá Svetovej organizácie pre zdravie zvierat (OIE) týkajúce sa klasického moru hydiny. (6) Chrípkové vírusy zahŕňajú veľké množstvo rôznych vírusových kmeňov. Úroveň nebezpečenstva, ktorú predstavujú rozličné kmene chrípkových vírusov pre zdravie zvierat a ľudí je veľmi rôzna a do istej miery nepredvídateľná z dôvodu rýchlej mutácie vírusu a možného miešania genetického materiálu medzi rôznymi kmeňmi. (7) Nakazenie istými kmeňmi chrípkových vírusov vtáčieho pôvodu môže vyvolať vypuknutie choroby medzi domácimi vtákmi v epizootickej miere a spôsobiť úmrtnosť a poškodenie hydiny v rozsahu, ktorý môže ohroziť ziskovosť celého hydinárstva. Vírusy klasického moru hydiny môžu zasiahnuť aj ľudí a môžu predstavovať vážne nebezpečenstvo pre zdravie verejnosti. (8) Súčasné poznatky svedčia o tom, že zdravotné nebezpečenstvo, ktoré predstavujú takzvané nízko patogénne vírusy klasického moru hydiny je menšie ako nebezpečenstvo, ktoré predstavujú vysoko patogénne vírusy klasického moru hydiny vznikajúce mutáciou určitých nízko patogénnych vírusov. (9) Právne predpisy Spoločenstva na kontrolu moru hydiny by mali členským štátom umožniť prijať opatrenia na zastavenie šírenia choroby primeraným a flexibilným spôsobom s ohľadom na rôzne úrovne nebezpečenstva, ktoré predstavujú rôzne vírusové kmene, na pravdepodobný sociálny a ekonomický dopad opatrení na poľnohospodárstvo a iné zúčastnené odvetvia a súčasne zaistiť, aby boli pre každý špecifický priebeh choroby prijaté tie najvhodnejšie opatrenia. (10) S cieľom zabrániť problémom verejného zdravia, ktoré môže spôsobiť klasický mor hydiny by sa mali veterinárne a verejné zdravotnícke služby v členských štátoch usilovať o efektívnu komunikáciu a úzku spoluprácu, aby mohli príslušné orgány schváliť zodpovedajúce opatrenia na ochranu ľudského zdravia vždy, keď to bude potrebné. (11) Vzhľadom na schopnosť nízko patogénnych vírusov klasického moru hydiny zmeniť sa na vysoko patogénne vírusy klasického moru hydiny by malo byť zavedené opatrenie na včasné odhalenie infikovanej hydiny, predchádzajúce rýchlej reakcii a zavedeniu vhodných opatrení, ktoré by mali zahŕňať systém aktívnej kontroly vykonanej členským štátom. Táto kontrola by sa mala riadiť všeobecnými smernicami prispôsobenými ďalším poznatkom a vývoju v tejto oblasti. (12) Každé podozrenie z nakazenia klasickým morom hydiny, ktoré môže vyvstať z klinických alebo laboratórnych výskumov, alebo akýkoľvek iný dôvod poukazujúci na prítomnosť nákazy by mal okamžite rozbehnúť úradné vyšetrovanie, aby sa mohli podniknúť rýchle a efektívne kroky. Tieto opatrenia by mali byť hneď po potvrdení výskytu nákazy posilnené o likvidáciu nakazeného chovu, ako aj chovov, ktorým hrozí nákaza. (13) V prípade zistenia nákazy nízko patogénnym vírusom klasického moru hydiny alebo v prípade sérologického náznaku nákazy, kde nemôže byť prítomnosť vírusu potvrdená vírusovými izolačnými testmi sa môžu opatrenia líšiť od tých, ktoré by sa zaviedli v prípade zistenia vysoko patogénneho vírusu klasického moru hydiny s ohľadom na rôzne úrovne nebezpečenstva, ktoré tieto dve situácie predstavujú. (14) Opatrenia na kontrolu choroby a najmä zriadenie oblastí s obmedzeným prístupom verejnosti by tiež mali byť modulované s ohľadom na hustotu hydiny, ako aj na rizikové faktory v oblasti, v ktorej bola nákaza zistená. (15) Ak choroba vypukne, je tiež nevyhnutné zabrániť jej ďalšiemu šíreniu dôkladným monitorovaním a obmedzením pohybu hydiny a použitia výrobkov podliehajúcich kontaminácii, sprísnením biobezpečnostných opatrení na všetkých úrovniach hydinovej výroby, vyčistením a dezinfikovaním postihnutých priestorov, zriadením ochranných pásiem a pásiem dohľadu v okolí miesta výskytu a, ak to bude potrebné, vakcináciou. (16) Opatrenia Spoločenstva na kontrolu vysoko patogénneho klasického moru hydiny by mali byť založené v prvom rade na likvidácii postihnutých kŕdľov v súlade s právnymi predpismi Spoločenstva pre starostlivosť o zvieratá. (17) Vakcinácia proti klasickému moru hydiny môže efektívne doplniť opatrenia na kontrolu choroby a zabrániť hromadnému zabíjaniu a ničeniu hydiny a vtáctva. Podľa súčasných poznatkov je vakcinácia užitočná nielen v stave pohotovosti, ale aj na zabránenie choroby v situáciách vysokého nebezpečenstva šírenia klasického moru hydiny od divej zveri a iných zdrojov. Preto by sa mala zabezpečiť núdzová aj ochranná vakcinácia. (18) Aj zaočkovaná hydina chránená proti klinickým prejavom choroby sa môže nakaziť a prispieť tak k ďalšiemu šíreniu nákazy. Vakcinácia musí byť preto sprevádzaná vhodnými dozornými a reštrikčnými opatreniami na úrovni Spoločenstva. Stratégia vakcinácie by preto mala rozoznávať medzi nakazenými a zaočkovanými zvieratami. Výrobky zo zaočkovanej hydiny ako sú mäso a vajcia by tak mali byť umiestnené na trh v súlade spríslušnými právnymi predpismi Spoločenstva vrátane tejto smernice. (19) Spoločenstvo a členské štáty by tiež mali mať možnosť zaistiť zásoby vakcíny proti klasickému moru hydiny, ktoré by sa pre hydinu a iného vtáctva použili v mimoriadnom prípade. (20) Mali by sa prijať opatrenia, ktoré by zaistili zosúladenie postupov a metód na diagnostikovanie moru hydiny vrátane fungovania referenčných laboratórií Spoločenstva, ako aj referenčných laboratórií v členských štátoch. (21) Mali by sa prijať opatrenia, ktoré by zaistili potrebnú úroveň pripravenosti členských štátov efektívne sa vysporiadať s mimoriadnymi situáciami spôsobenými jedným alebo viacerými vypuknutiami klasického moru hydiny, najmä vypracovaním pohotovostných plánov a zriadením kontrolných centier. Tieto pohotovostné plány by mali zohľadňovať ohrozenie zdravia chovateľov hydiny a iných zamestnancov. (22) Ak sa zistí klasický mor hydiny počas prevozu do karanténneho zariadenia alebo strediska, v súlade s rozhodnutím Komisie 2000/666/ES zo 16. októbra 2000, ktoré ustanovuje zdravotné podmienky pre zvieratá a veterinárnu certifikáciu na dovoz vtákov, s výnimkou hydiny a podmienky karantény[7], malo by to byť ohlásené Komisii. Avšak ohlásenie podľa smernice Rady 82/894/EHS z 21. decembra 1982 týkajúca sa hlásenia nákaz zvierat v Spoločenstve[8] by nebolo vhodné v prípade výskytu v členských štátoch. (23) Očista a dezinfekcia by mali byť súčasťou stratégie Spoločenstva na kontrolu klasického moru hydiny. Dezinfekčné prípravky by sa mali použiť v súlade so smernicou Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh[9]. (24) Nariadenie Európskeho parlamentu a Rady (ES) č. 1774/2002 z 3. októbra 2002, ktorým sa stanovujú zdravotné predpisy týkajúce sa živočíšnych vedľajších produktov neurčených pre ľudskú spotrebu[10] špecifikuje pravidlá výberu, prepravy, skladovania, manipulácie, spracovania a využitia alebo zneškodnenia živočíšnych vedľajších produktov vrátane zvierat usmrtených na účel vyničenia epizootických chorôb, aby sa zabránilo ohrozeniu zdravia zvierat a ľudí. Toto nariadenie a jeho opatrenia stanovujú všeobecný rámec pre zneškodnenie mŕtvych zvierat. Je nevyhnutné prijať komitologickým postupom špecifické, dodatočné alebo iné opatrenia na doplnenie opatrení na kontrolu klasického moru hydiny. (25) Nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu[11] a nariadenie Európskeho parlamentu a Rady (ES) č. 852/2004 z 29. apríla 2004 o hygiene potravín[12] možno za istých podmienok uplatniť na vajcia pochádzajúce z chovov, kde je podozrenie na výskyt klasického moru hydiny. (26) Členské štáty by mali stanoviť pokuty uvalené v prípade porušenia ustanovení tejto smernice a zaistiť ich uplatňovanie. Tieto pokuty musia byť efektívne, primerané a odrádzajúce. (27) Malo by sa prijať ustanovenie, ktoré by umožnilo v prípade potreby bezodkladne zmeniť a doplniť prílohy tejto smernice s cieľom zohľadniť vývoj vo vedeckých a technických poznatkoch. (28) Vzhľadom na nepredvídateľnosť chrípkových vírusov je potrebné zaistiť, aby boli na úrovni Spoločenstva bezodkladne prijaté dodatočné alebo viac špecifické opatrenia na kontrolu akejkoľvek nákazy hydiny, iného vtáctva a zvierat spôsobenej chrípkovým vírusom predstavujúcim vážne ohrozenie zdravia zvierat a ľudí vždy, keď budú takéto opatrenia potrebné. (29) Táto smernica uvádza minimálne opatrenia, ktoré musia byť zavedené v prípade vypuknutia klasického moru hydiny u hydiny a iného vtáctva. Členské štáty však môžu podniknúť prísnejšie administratívne a hygienické kroky v oblasti pôsobnosti tejto smernice. Okrem toho táto smernica stanovuje , že orgány členských štátov môžu zaviesť opatrenia úmerné zdravotnému nebezpečenstvu, ktoré predstavujú rôzne priebehy choroby. (30) V súlade so zásadou proporcionality je nevyhnutné a vhodné ustanoviť na zabezpečenie rozvoja hydinárskeho sektora a prispenia k ochrane zdravia zvierat predpisy o špecifických opatreniach a minimálnych opatreniach zamerané na zabránenie a zastavenie šírenia klasického moru hydiny. Táto smernica uvádza iba nevyhnutné na dosiahnutie cieľov v súlade s tretím odsekom článku 5 zmluvy. (31) Opatrenia potrebné na uplatňovanie tejto smernice by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu[13]. (32) V záujme jasnosti a racionálnosti právnych predpisov Spoločenstva by mala byť smernica 92/40/EHS zrušená a nahradená touto smernicou. PRIJALA TÚTO SMERNICU: KAPITOLA I OBSAH, ROZSAH PÔSOBNOSTI A DEFINÍCIE Článok 1 Obsah a rozsah pôsobnosti 1. Táto smernica stanovuje: a) určité preventívne opatrenia zamerané na kontrolu a včasnú detekciu klasického moru hydiny a zvýšenie úrovne povedomia a pripravenosti príslušných orgánov a poľnohospodárov v súvislosti s nebezpečenstvom, ktoré táto choroba predstavuje; b) minimálne opatrenia na kontrolu klasického moru hydiny, ktoré treba uplatniť v prípade jeho vypuknutia u hydiny a iného vtáctva a možného rozšírenia vírusov klasického moru hydiny na cicavce; c) ďalšie opatrenia, ktoré treba uplatniť v prípade zistenia vážneho ohrozenia zdravia zvierat a ľudí vo vzťahu k akejkoľvek nákaze vtákov alebo cicavcov spôsobenej niektorým chrípkovým vírusom vtáčieho pôvodu a na zabránenie prenosu nákazy z týchto zvierat na ľudí. 2. Členské štáty môžu prijať prísnejšie opatrenia v oblasti zahrnutej do tejto smernice. Článok 2 Definície klasického moru hydiny, vysoko patogénneho klasického moru hydiny a nízko patogénneho klasického moru hydiny Na účely tejto smernice sa uplatňujú tieto definície: 1. „klasický mor hydiny“ znamená nákazu hydiny alebo iného vtáctva spôsobenú chrípkovým vírusom A: a) subtypov H5 alebo H7; alebo b) s indexom intravenóznej patogenity väčším ako 1,2 u kurčiat vo veku šiestich týždňov; 2. „vysoko patogénny klasický mor hydiny (VPMH)“ znamená nákazu hydiny alebo iného vtáctva spôsobenú: a) vírusmi moru hydiny subtypov H5 a H7 s genómovou sekvenciou kódujúcou početné základné aminokyseliny v úrovni miesta zlomu pre hemaglutinín, ktoré sú podobné pri vírusoch VPMH a ukazujú, že molekula hemaglutinínu sa lomí prostredníctvom prítomej hosťovskej proteázy; b) vírusmi moru hydiny s indexom intravenóznej patogenity väčším ako 1,2 u kurčiat vo veku šiestich týždňov; 3. „nízko patogénny klasický mor hydiny (NPMH)“ znamená nákazu hydiny alebo iného vtáctva spôsobenú vírusmi klasického moru hydiny subtypov H5 a H7, na ktorú sa nevzťahuje definícia v bode (2). Článok 3 Ďalšie definície Pre účely tejto smernice sa uplatňujú tieto definície: 1. „hydina“ znamená všetky vtáky, ktoré sú chované alebo držané v zajatí na výrobu mäsa, násadových vajec, konzumných vajec, výrobu iných komerčných výrobkov, zazverenie lovnej zveri alebo na chov vtáctva týchto kategórií; 2. „voľne žijúce vtáctvo“ znamená voľne žijúce vtáctvo, ktoré nie je držané v žiadnom chove, ako je definované v bode 5; 3. „iné vtáctvo“ znamená akékoľvek vtáctvo okrem hydiny, ktoré je držané v zajatí na účely vystúpení, pretekov, výstav a súťaží ako napríklad okrasné vtáky a poštové holuby, alebo z iných dôvodov, aké sú uvedené v bode 1; 4. „úradne registrované vzácne druhy hydiny alebo iného vtáctva“ znamená hydina alebo iné vtáctvo, ktoré príslušný orgán úradne uznal za spadajúce do pohotovostného plánu podľa článku 63; 5. „chov“ znamená poľnohospodárske alebo iné priestory, ako sú umelé liahne, cirkusy, zoologické záhrady, chovateľské obchody, vtáčie trhy a voliéry, kde je chovaná alebo držaná hydina alebo iné vtáctvo na stálej alebo dočasnej báze, okrem: a) bitúnkov, dopravných prostriedkov, karanténnych zariadení a stredísk, pohraničných inšpekčných staníc a laboratórií; a b) obytných častí pre ľudí nachádzajúcich sa v priestoroch slúžiacich na účely druhého pododseku článku 11 ods. 9, písm. e) článku 19, písm. f) článku 30, písm. g) článku 39 ods. 5 a písm. h) článku 44 ods. 1, pokiaľ v nich nie je držaná hydina a iné vtáctvo na stálej báze; 6. „komerčný hydinový chov“ znamená chov, kde je hydina držaná na komerčné účely; 7. „nekomerčný chov/chovateľská stanica“ znamená chov, kde sú hydina a iné vtáctvo držané svojimi vlastníkmi: a) pre ich vlastnú konzumáciu hydiny alebo iného vtáctva, alebo ich výrobkov; alebo b) ako spoločenské zvieratá; 8. „hydinové oddelenie“ alebo „oddelenie s iným vtáctvom“ znamená jeden alebo viacero hydinových chovov alebo chovov s inými vtáctvom pod spoločným biobezpečnostným riadiacim systémom zahŕňajúcim sub-populáciu hydiny alebo iného vtáctva s odlišným zdravotným stavom s ohľadom na klasický mor hydiny, podliehajúcim vhodnému dohľadu, kontrole a biobezpečnostným opatreniam; 9. „kŕdeľ“ znamená všetku hydinu alebo iného vtáctva v rámci jednej výrobnej jednotky; 10. „výrobná jednotka“ znamená jednotku v chove, kde úradný veterinárny lekár potvrdí, že je úplne nezávislá od akejkoľvek inej jednotky v tom istom chove, pokiaľ ide o jej lokalizáciu a každodenné spravovanie hydiny a iného vtáctva, ktoré tam sú držané; 11. „nosnice“ znamenajú hydinu znášajúcu vajcia; 12. „násadové vajcia“ znamenajú vajcia na inkubáciu znesené hydinou; 13 „jednodňové kurčatá“ znamenajú všetku hydinu mladšiu ako 72 hodín, ešte nenakŕmenú; avšak pižmové kačice (Cairina moschata) alebo ich kríženci môžu byť nakŕmené; 14. „diagnostická príručka“ znamená diagnostickú príručku uvedenú v článku 51 ods. 1; 15. „infikovaná hydina“ a „infikované iné vtáctvo“ predstavuje všetku hydina a iné vtáctvo: a) u ktorých bola v súlade s diagnostickou príručkou potvrdená prítomnosť klasického moru hydiny; alebo b) v prípade druhého a ďalšieho vypuknutia klasického moru hydiny, hydina alebo iné vtáctvo, u ktorých klinické príznaky, prehliadky post mortem alebo reakcie na laboratórne testy vykonané v laboratóriách schválených v súlade s prvým pododsekom článku 51 ods. 3 („schválené laboratórium“) potvrdili prítomnosť klasického moru hydiny podľa diagnostickej príručky; 16. „hydina a iné vtáctvo podozrivé z nákazy“ znamená hydinu alebo iné vtáctvo, u ktorých sa prejavujú klinické príznaky, alebo ktorých prehliadka post mortem alebo reakcie na laboratórne testy potvrdili, že nemožno vylúčiť prítomnosť klasického moru hydiny; 17. „inkubačná doba“ znamená maximálnu dobu 21 dní medzi pravdepodobným dňom nákazy a výskytom klinických príznakov klasického moru hydiny; 18. „vlastník“ znamená fyzická alebo právnická osoba, ktorá vlastní alebo drží alebo je inak zodpovedná za hydinu alebo iné vtáctvo, či už za finančnú odmenu alebo nie; 19. „príslušný orgán“ znamená orgán v členskom štáte zodpovedný vykonávať veterinárne kontroly alebo administratívne kroky v súlade s touto smernicou, alebo iný orgán, ktorému bola táto právomoc pridelená; 20. „veterinárna kontrola“ znamená fyzická kontrola a/alebo administratívna formalita vykonaná príslušným orgánom; 21. „úradný veterinárny lekár“ znamená veterinárny lekár poverený príslušným orgánom; 22. „úradný dozor“ znamená dôkladné monitorovanie situácie v súvislosti s klasickým morom hydiny príslušným orgánom, ktoré môže viesť k ďalšiemu vyšetrovaniu; 23. „úradný dohľad“ znamená kroky podniknuté príslušným orgánom na kontrolu a overenie, či osoba dodržiava alebo dodržiavala pokyny v súvislosti s klasickým morom hydiny, ktoré obdržala od tohto orgánu; 24. „usmrtenie“ znamená akékoľvek konanie okrem zabitia na bitúnku, spôsobujúce smrť zvieraťa alebo vtáka; 25. „zabitie“ znamená akékoľvek konanie spôsobujúce smrť zvieraťa alebo vtáka vykrvácaním; 26. „zneškodnenie“ znamená zozbieranie, prepravenie, uskladnenie, spracovanie a využitie alebo zneškodnenie živočíšnych vedľajších produktov v súlade s: a) nariadením (ES) č. 1774/2002; alebo b) podrobnými predpismi ustanovenými v článku 64 ods. 1 tejto smernice; 27. „vakcínová banka Spoločenstva“ znamená vhodné priestory určené v súlade s článkom 59 ods. 1 tejto smernice na uskladnenie zásob vakcín proti klasickému moru hydiny schválených podľa smernice Európskeho parlamentu a Rady 2001/82/ES[14] a nariadenia Európskeho parlamentu a Rady (ES) č. 726/2004[15]; 28. „kontaktný chov“ znamená chov, v ktorom by mohol vypuknúť klasický mor hydiny ako výsledok jeho lokalizácie, pohybu osôb, hydiny alebo iného vtáctva, dopravných prostriedkov alebo iným spôsobom; 29. „podozrivý výskyt“ znamená chov s hydinou alebo iným vtáctvom, ktorý príslušný orgán podozrieva z prítomnosti klasického moru hydiny; 30. „výskyt“ znamená chov, kde bol klasický mor hydiny potvrdený príslušným orgánom; 31. „primárny výskyt“ znamená výskyt nesúvisiaci epidemiologicky s predchádzajúcim výskytom v tej istej oblasti členského štátu, ako je uvedené v článku 2 smernice Rady 64/432/EHS[16], alebo prvý výskyt v inej oblasti toho istého členského štátu; 32. „rozlíšenie nakazených od zaočkovaných zvierat (DIVA stratégia)“ znamená očkovaciu stratégiu umožňujúcu rozlíšiť medzi zaočkovanými/nakazenými a zaočkovanými/nenakazenými zvieratami prostredníctvom uplatnenia diagnostických testov určených na odhalenie protilátok proti kmeňovému vírusu a využitie nezaočkovaných vtákov ako indikátorov; 33. „likvidácia“ znamená odstránenie všetkej hydiny alebo iného vtáctva z chovu, hydinového oddelenia alebo oddelenia s iným vtáctvom, alebo výrobnej jednotky; 34. „cicavec“ znamená zviera z triedy Mammalia ; 35. „jatočné telá“ znamená hydina alebo iné vtáctvo, ktoré uhynuli alebo boli usmrtené. KAPITOLA II DOZOR, OHLÁSENIA A EPIDEMIOLOGICKÉ VYŠETROVANIA Článok 4 Ročné dozorné programy 1. Členské štáty zaistia, aby sa každý rok prijali dozorné programy v súlade sa prílohou I s cieľom: a) odhaliť prítomnosť vírusu klasického moru hydiny subtypov H5 a H7 u rôznych druhov hydiny, b) prispieť k poznaniu nebezpečenstva, ktoré predstavuje divá zver vo vzťahu k chrípkovým vírusom vtáčieho pôvodu u vtákov. 2. Členské štáty predložia na schválenie Komisii ročné dozorné programy do 15. júna 2007 a potom do 15. júna každého roka v súlade s postupom uvedeným v článku 65 ods. 2. 3. Členské štáty predložia Komisii každý rok správu o uskutočnení ročných dozorných programov do 15. marca roka nasledujúceho po uskutočnení. Článok 5 Predkladanie správ a ohlásenia 1. Členské štáty bezodkladne oznámia príslušnému orgánu každý prípad nakazenia hydiny alebo iného vtáctva, alebo hydiny či iného vtáctva podozrivého z nakazenia. 2. Okrem podmienok, ktoré uvádzajú právne predpisy Spoločenstva v súvislosti s ohlásením výskytu chorôb zvierat, ohlásia členské štáty Komisii v súlade s prílohou II: a) všetky pozitívne nálezy klasického moru hydiny potvrdené príslušným orgánom na bitúnkoch, v dopravných prostriedkoch, na pohraničných inšpekčných staniciach a iných miestach na hraniciach Spoločenstva a v karanténnych zariadeniach a strediskách v súlade s právnymi predpismi Spoločenstva o dovoze hydiny alebo iného vtáctva; b) výsledky každého úradného dozoru moru hydiny u hydiny, iného vtáctva alebo iných zvierat vrátane pozitívnych zistení u divých vtákov; a c) každé nakazenie hydiny, iného vtáctva či zvierat spôsobené akýmkoľvek chrípkovým vírusom vtáčieho pôvodu, okrem vírusov uvedených v písm. 1 článku 2, ktoré môže znamenať vážne ohrozenie zdravia zvierat alebo ľudí. Článok 6 Epidemiologické vyšetrovanie 1. Členské štáty zaistia, aby boli vykonané epidemiologické vyšetrovania vo forme dotazníkov zavedených v rámci pohotovostných plánov podľa článku 63. 2. Epidemiologické vyšetrovanie sa bude zaoberať: a) dĺžkou času, počas ktorej môže byť klasický mor hydiny prítomný v chove alebo v iných priestoroch či dopravnom prostriedku; b) možným pôvodom klasického moru hydiny v chove, na bitúnku alebo v dopravnom prostriedku; c) identifikáciou každého kontaktného chovu; d) pohybom hydiny alebo iného vtáctva, osôb, dopravných prostriedkov či materiálu, ktoré mohli zapríčiniť rozšírenie vírusu klasického moru hydiny. 3. Príslušný orgán zohľadní epidemiologické vyšetrovanie pri: a) rozhodnutí, či treba uplatniť dodatočné opatrenia na kontrolu choroby podľa tejto smernice; a b) poskytnutí výnimiek podľa tejto smernice. 4. Ak epidemiologické vyšetrovanie nasvedčuje tomu, že klasický mor hydiny sa mohol rozšíriť z alebo do iného členského štátu, budú Komisia a príslušné členské štáty okamžite informované o všetkých výsledkoch vyšetrovania. KAPITOLA III OPATRENIA ZAVEDENÉ V PRÍPADE PODOZRENIA Z VÝKYTU OCHORENIA Článok 7 Opatrenia zavedené v chovoch 1. V prípade podozrenia z nakazenia príslušný orgán okamžite začne vyšetrovanie na potvrdenie alebo vylúčenie prítomnosti klasického moru hydiny a chov zverí pod úradný dozor. Príslušný orgán ďalej zaistí, aby boli dodržané opatrenia uvedené v odsekoch 2 a 3. 2. Príslušný orgán zaistí, aby boli v chove zavedené tieto opatrenia: a) vykoná sa súpis hydiny a iného vtáctva a všetkých domácich cicavcov, alebo ich počet odhadnutý podľa príslušnej kategórie; b) zostaví sa zoznam približného počtu hydiny a iného vtáctva a všetkých domácich cicavcov, ktoré sú už choré, mŕtve alebo pravdepodobne nakazené pre každú kategóriu v chove; zoznam bude denne aktualizovaný, zohľadní sa vysedenie vajec a úmrtia počas obdobia podozrenia z nákazy a na požiadanie predloží príslušnému úradu; c) pohyb hydiny a iného vtáctva sa musí obmedziť na priestory, kde žijú alebo iné priestory, kde môžu byť izolované, aby sa zabránilo kontaktu s inou hydinou, iným vtáctvom alebo voľne žijúcim vtáctvom; d) žiadna hydina a iné vtáctvo nesmú vstúpiť alebo vystúpiť z chovu; e) žiadne mäso z jatočných trupov, hydiny alebo iného vtáctva vrátane vnútorností („mäso“), krmivo pre zvieratá, náradie, zariadenie, odpad, trus, hnoj z hydiny alebo iného vtáctva, použité stelivo alebo čokoľvek, čo môže prenášať klasický mor hydiny, nesmie opustiť chov bez povolenia príslušného úradu; f) z chovu sa nesmú odsunúť žiadne vajcia s výnimkou vajec schválených príslušným úradom, úradom, ktoré sa odošlú priamo do zariadenia na spracovanie a ošetrenie vaječných výrobkov, ako je ustanovené v kapitole II oddielu X prílohy III nariadenia (ES) č. 853/2004, pričom sa s nimi manipuluje v súlade s kapitolou IX prílohy II nariadenia (ES) č. 852/2004; toto povolenie musí vyhovovať požiadavkám uvedeným v prílohe III tejto smernice; g) pohyb osôb, domácich cicavcov, dopravných prostriedkov a zariadenia do chovu alebo z chovu podlieha podmienkam a schváleniu príslušného orgánu; h) vhodné dezinfekčné prípravky sa použijú vo vchodoch a východoch z budov, v ktorých sa hydina a iné vtáctvo zdržuje, ako aj vo vchodoch do chovu a východoch z chovu v súlade s pokynmi príslušného orgánu. 3. Príslušný orgán zaistí, aby sa vykonalo epidemiologické vyšetrovanie v súlade s článkom 6 („epidemiologické vyšetrovanie“). Článok 8 Výnimky z určitých opatrení zavedených v chovoch Príslušný orgán môže na základe posúdenia nebezpečenstva a zohľadnenia uskutočnených opatrení a miesta, kam sa má vtáctvo a výrobky presunúť, poskytnúť výnimku z opatrení uvedených v písm. c) až f) článku 7 ods. 2. Článok 9 Trvanie opatrení zavedených v chovoch Opatrenia zavedené v chovoch v prípade podozrivého výskytu, ako je stanovené v článku 7, trvajú, pokiaľ príslušný orgán vylúči prítomnosť klasického moru hydiny. Článok 10 Dodatočné opatrenia založené na epidemiologickom vyšetrovaní 1. Na základe predbežných výsledkov epidemiologického vyšetrovania môže príslušný orgán zaviesť opatrenia stanovené v odsekoch 2, 3 a 4, najmä v prípade, ak sa chov nachádza v oblasti s vysokou hustotou hydiny. 2. Dočasne môže byť v rozľahlej oblasti alebo v celom členskom štáte obmedzený pohyb hydiny, iného vtáctva, vajec a dopravných prostriedkov súvisiaci s hydinovým sektorom. Toto obmedzenie sa môže rozšíriť na pohyb domácich cicavcov, avšak nepresiahne 72 hodín, iba ak by bolo odôvodnené výnimočnými okolnosťami. 3. V chove môžu byť zavedené opatrenia ustanovené v článku 11. Ak to však podmienky dovolia, zavedenie týchto opatrení môže byť obmedzené iba na hydinu podozrivú z nákazy a jej výrobné jednotky. Zo zabitej hydiny alebo iného vtáctva sa odoberú vzorky s cieľom potvrdiť alebo vylúčiť riziko podozrenia z nákazy v súlade s diagnostickou príručkou. 4. V okolí chovu môže byť zriadené dočasné kontrolné pásmo a v prípade potreby budú v chovoch nachádzajúcich sa na území tohto pásma zavedené niektoré alebo všetky opatrenia uvedené v článku 7 ods. 2. KAPITOLA IV OPATRENIA ZAVEDENÉ V PRÍPADE V ÝSKYTU VYSOKO PATOGÉNNEHO KLASICKÉHO MORU HYDINY (VPMH) ODDIEL 1 OPATRENIA ZAVEDENÉ V CHOVOCH ČLÁNOK 11 Opatrenia zavedené príslušným orgánom 1. V prípade výskytu VPMH príslušný orgán zaistí, aby sa zaviedli opatrenia ustanovené v článku 7 ods. 2 a 3 a v odsekoch 2 až 10 tohto článku. 2. Všetka hydina a iné druhy vtáctva v chove, u ktorých bol potvrdený VPMH, sa okamžite usmrtia pod úradným dohľadom. Usmrtenie prebehne takým spôsobom, aby sa zabránilo rozšíreniu klasického moru hydiny, najmä počas prepravy alebo usmrtenia a v súlade so smernicou Rady 93/119/EHS[17]. Na základe posúdenia rizika ďalšieho rozšírenia klasického moru hydiny sa môžu usmrtiť aj iné druhy vtáctva v chove. 3. Hydina a iné vtáctvo, ktoré uhynuli alebo boli usmrtené, ako aj násadové a konzumné vajcia prítomné v chove budú pod úradným dohľadom zneškodnené. 4. Hydina vyliahnutá z vajec pozbieraných z chovu počas obdobia medzi pravdepodobným dňom vypuknutia VPMH v chove a zavedením opatrení uvedených v článku 7 ods. 2 sa zverí pod úradný dozor a v súlade s diagnostickou príručkou sa vykoná vyšetrovanie. 5. Mäso zo zabitej hydiny a násadové a konzumné vajcia pozbierané z chovu počas obdobia medzi pravdepodobným dňom vypuknutia VPMH v chove a zavedením opatrení uvedených v článku 7 ods.2 sa, ak to bude možné, vysledujú a pod úradným dohľadom zneškodnia. Príslušný orgán môže udeliť povolenie na prevoz konzumných vajec priamo do zariadenia na spracovanie alebo ošetrenie vaječných výrobkov ako je ustanovené v kapitole II oddiele X prílohy III nariadenia (ES) č. 853/2004, pričom sa s nimi zaobchádza v súlade s kapitolou XI prílohy II nariadenia (ES) č. 853/2004. Toto povolenie musí vyhovovať požiadavkám stanoveným v prílohe III tejto smernice. 6. Všetok materiál a odpad, ktorý môže byť kontaminovaný, ako napríklad krmivo pre hydinu („krmivo“), sa zneškodní alebo upravení takým spôsobom, aby bol vírus klasického moru hydiny zničený v súlade s pokynmi úradného veterinárneho lekára. 7. S hnojom, odpadom a stelivom sa manipuluje v súlade s článkom 49. 8. Po odvoze jatočných tiel sa budovy použité na ich uloženie, zariadenie, ktoré môže byť kontaminované a dopravné prostriedky použité na prevoz hydiny alebo iného vtáctva, jatočných tiel, mäsa, krmiva, hnoja, odpadu, steliva a iného materiálu alebo látok, ktoré môžu byť kontaminované vyčistia, vydezinfikujú alebo upravia v súlade s článkom 49. 9. Iné domáce vtáctvo alebo cicavce nevstúpia do chovu ani z chovu nevystúpia bez povolenia príslušného úradu. Obmedzenie sa netýka domácich cicavcov, ktoré mali prístup iba do obytných častí pre ľudí. 10. V prípade primárneho výskytu bude izolát vírusu predmetom laboratórneho výskumu s cieľom identifikovať v súlade s diagnostickou príručkou genetický subtyp. Izolát vírusu sa čo najskôr predloží referenčnému laboratóriu Spoločenstva, ako je ustanovené v článku 52 ods. 1. Článok 12 Výnimky z určitých opatrení zavedených v chovoch 1. Členské štáty ustanovia podrobné predpisy na poskytnutie výnimiek z opatrení, ako je uvedené v článkoch 13 a 14, vrátane alternatívnych vhodných opatrení a požiadaviek. 2. Členské štáty bezodkladne oznámia Komisii každú výnimku z opatrení poskytnutú v súlade s článkom 13 ods. 1 a článkom 14. 3. V prípade poskytnutia výnimky z opatrení, ako je uvedené v článku 13 ods. 1 a článku 14, Komisia bezodkladne posúdi situáciu s príslušným členským štátom a čo najskôr v Stálom výbore pre potravinový reťazec a zdravie zvierat („výbor“). 4. V súvislosti s každým poskytnutím výnimky z opatrení, ako je uvedené v článku 13 ods. 1 a článku 14, sa môžu prijať opatrenia na zabránenie šírenia klasického moru hydiny v súlade s postupom uvedeným v článku 65 ods. 3. Článok 13 Výnimky z opatrení týkajúce sa určitých chovov 1. Príslušný orgán môže poskytnúť výnimku z opatrení uvedených v prvom pododseku článku 11 ods. 2 v prípadoch prepuknutia VPMH v nekomerčných chovoch/chovateľských staniciach, cirkusoch, zoologických záhradách, chovateľských obchodoch, parkoch s divými zvieratami, ohradených oblastiach, kde sú hydina alebo iné vtáctvo držané pre vedecké účely a účely súvisiace s ochranou ohrozených druhov alebo s úradne registrovanými vzácnymi druhmi hydiny, alebo iného vtáctva za predpokladu, že táto výnimka neohrozí opatrenia na kontrolu choroby a základné záujmy Spoločenstva. 2. Príslušný orgán zaistí, aby boli v prípade poskytnutia výnimky z opatrení, ako je uvedené v odseku 1, hydina a iné vtáctvo, ktorých sa výnimka týka: a) držané úplne izolovane od inej hydiny alebo iného vtáctva, a kde je to vhodné, od voľne žijúceho vtáctva; b) predmetom ďalšieho dohľadu a testov v súlade s diagnostickou príručkou, až kým laboratórne testy nepotvrdia, že už viac nepredstavujú závažné nebezpečenstvo ďalšieho šírenia VPMH; c) neboli prevezené z chovu ich pôvodu, okrem na porážku alebo do iného chovu: i) nachádzajúceho sa v tom istom členskom štáte, v súlade s pokynmi príslušného orgánu; alebo ii) v inom členskom štáte, so súhlasom cieľového členského štátu. ODDIEL 2 OPATRENIA ZAVEDENÉ V SAMOSTATNÝCH VÝROBNÝCH JEDNOTKÁCH A V KONTAKTNÝCH CHOVOCH Článok 14 Opatrenia zavedené v prípadoch výskytu vpmh v samostatných výrobných jednotkách V prípadoch vypuknutia VPMH v chove, ktorý pozostáva z dvoch alebo viacerých samostatných výrobných jednotiek môže príslušný orgán pre výrobné jednotky so zdravou hydinou poskytnúť výnimku z opatrení uvedených v prvom pododseku článku 11 ods. 2 za predpokladu, že táto výnimka neohrozí opatrenia na kontrolu choroby a základné záujmy Spoločenstva. Táto výnimka sa bude vzťahovať iba na dve alebo viacero výrobných jednotiek, kde úradný veterinárny lekár zohľadnil štruktúru, veľkosť, prevádzku, typ ustajnenia, kŕmenie, vodný zdroj, vybavenie, zamestnancov a návštevníkov týchto priestorov a potvrdil, že sú úplne nezávislé od ostatných výrobných jednotiek v zmysle umiestnenia a každodenného spravovania hydiny, ktorá je v nich držaná. Článok 15 Opatrenia zavedené v kontaktných chovoch 1. Na základe epidemiologického vyšetrovania príslušný orgán rozhodne, či sa má chov považovať za kontaktný chov. Príslušný orgán zaistí, aby boli v kontaktných chovoch zavedené opatrenia uvedené v článku 7 ods. 2, až kým nebude prítomnosť VPMH vylúčená v súlade s diagnostickou príručkou. 2. Na základe epidemiologického vyšetrovania príslušný orgán zavedie v kontaktných chovoch, a najmä v kontaktných chovoch, ktoré sa nachádzajú v oblasti s vysokou hustotou hydiny, opatrenia uvedené v článku 11. Hlavné kritériá, ktoré musia byť posúdené v súvislosti so zavedením opatrení uvedených v článku 11 v kontaktných chovoch, sú stanovené v prílohe IV. 3. Príslušný orgán zaistí, aby boli v týchto kontaktných chovoch odobraté vzorky z usmrtenej hydiny s cieľom potvrdiť alebo vylúčiť prítomnosť VPMH v súlade s diagnostickou príručkou. ODDIEL 3 OCHRANNÉ PÁSMA A PÁSMA DOZORU A ďALšIE PÁSMA S OBMEDZENÝM POHYBOM ČLÁNOK 16 Zriadenie ochranných pásiem a pásiem dozoru a ďalších pásiem s obmedzeným pohybom v prípadoch výskytu VPMH 1. Hneď po vypuknutí VPMH príslušný orgán zriadi: a) ochranné pásmo s minimálnym polomerom tri kilometre od chovu; b) pásmo dozoru s minimálnym polomerom 10 kilometrov od chovu, vrátane ochranného pásma. 2. Pri zriaďovaní ochranných pásiem a pásiem dozoru, ako je to uvedené v odstavci 1, zohľadní príslušný orgán tieto kritériá: a) epidemiologické vyšetrovanie; b) geografickú polohu, najmä prirodzené hranice; c) lokalizáciu a blízkosť chovov; d) schémy pohybu a obchodu s hydinou a iným vtáctvom a dostupnosť bitúnkov; e) dostupné zariadenie a personál na kontrolu každého pohybu hydiny a iného vtáctva, jatočných tiel, hnoja, steliva alebo odpadu v rámci ochranných pásiem a pásiem dozoru, najmä ak majú byť hydina alebo iné vtáctvo, ktoré sa majú usmrtiť prevezené z chovu ich pôvodu. 3. Príslušný orgán môže v okolí alebo v blízkosti ochranných pásiem a pásiem dozoru zriadiť ďalšie pásma s obmedzeným pohybom, pri zohľadnení kritérií ustanovených v odseku 2. 4. Ak leží ochranné pásmo, pásmo dozoru alebo iné pásmo s obmedzeným pohybom na území viacerých členských štátov, budú príslušné orgány dotknutých členských štátov pri zriadení pásma spolupracovať. Článok 17 Opatrenia zavedené v ochranných pásmach a pásmach dozoru 1. Príslušný orgán zaistí, aby sa v rámci ochranných pásiem a pásiem dohľadu zaviedli tieto opatrenia: a) zriadia sa programy, ktoré umožnia sledovať pohyb hydiny alebo iného vtáctva, mäsa, vajec, jatočných tiel a krmiva; b) vlastníci poskytnú príslušnému orgánu na požiadanie príslušné informácie týkajúce sa pohybu hydiny alebo iného vtáctva a vajec z chovu alebo do chovu. 2. Príslušný orgán zaistí, aby boli všetky zúčastnené osoby informované o obmedzeniach zavedených v ochranných pásmach a pásmach dozoru. Tieto informácie sa môžu oznámiť prostredníctvom varovných oznamov, médií, ako tlač a televízia, alebo iným vhodným spôsobom. ODDIEL 4 OPATRENIA ZAVEDENÉ V OCHRANNÝCH PÁSMACH ČLÁNOK 18 Súpis a návštevy úradného veterinárneho lekára a dozoru Príslušný orgán zaistí, aby sa v ochranných pásmach zaviedli tieto opatrenia: a) čo najskôr sa vykoná súpis všetkých chovov; b) do siedmych dní odo dňa zriadenia ochranného pásma navštívi všetky chovy úradný veterinárny lekár v súvislosti s veterinárnou prehliadkou hydiny a iného vtáctva, prípadne kvôli odobratiu vzoriek pre laboratórne testy; o takýchto návštevách a ich výsledkoch sa vedú záznamy; c) bezodkladne sa v súlade s diagnostickou príručkou vykoná dodatočná kontrola na identifikáciu ďalšieho šírenia klasického moru hydiny v chovoch nachádzajúcich sa v ochrannom pásme. Článok 19 Opatrenia zavedené v chovoch Príslušný orgán zaistí, aby sa v chovoch nachádzajúcich sa v ochranných pásmach zaviedli tieto opatrenia: a) pohyb hydiny a iného vtáctva sa musí obmedziť na priestory, kde sa zdržujú alebo iné priestory, aby sa zabezpečila ich izolácia bez možného kontaktu s inou hydinou, iným vtáctvom alebo voľne žijúcim vtáctvom; b) jatočné telá sa zneškodnia; c) dopravné prostriedky a zariadenia použité na prevoz živej hydiny alebo iného vtáctva, mäsa, krmiva, hnoja, odpadu a steliva a iného materiálu alebo látok, ktoré môžu byť kontaminované sa čo najskôr po kontaminácii vyčistia, vydezinfikujú alebo upravia v súlade s článkom 49; d) všetky dopravné prostriedky používané zamestnancami alebo inými osobami, ktoré vstúpili do chovov alebo ich opustili a môžu byť kontaminované sa hneď po kontaminácii vyčistia, vydezinfikujú alebo upravia v súlade s článkom 49; e) žiadna hydina, iné vtáctvo alebo iné domáce zvieratá nesmú do chovu vstúpiť alebo z chovu vystúpiť bez povolenia príslušného orgánu; toto obmedzenie sa nevzťahuje na zvieratá, ktoré majú prístup iba do obytných častí pre ľudí, a u ktorých možno vylúčiť akýkoľvek kontakt s hydinou alebo iným vtáctvom; f) každá zvýšená chorobnosť alebo úmrtnosť alebo značný pokles produkcie v chove sa bezodkladne oznámi príslušnému orgánu, ktorý vykoná v súlade s diagnostickou príručkou zodpovedajúce vyšetrovanie; g) každá osoba, ktorá do chovov vstúpi alebo ich opustí, dodržiava príslušné biobezpečnostné opatrenia na zabránenie šírenia klasického moru hydiny; h) vlastníci vedú záznamy o všetkých osobách, ktoré chovy navštívili a na požiadanie ich poskytnú príslušnému orgánu. Článok 20 Zákaz vyvážania alebo rozhadzovania použitého steliva alebo hnoja z chovov Príslušný orgán zaistí, aby bolo vyvážanie alebo rozhadzovanie použitého steliva alebo hnoja z chovov v ochranných pásmach zakázané, pokiaľ to nepovolí. Prevoz hnoja sa však môže povoliť za biobezpečnostných opatrení z chovov do určených zariadení na spracovanie alebo na prechodné uskladnenie hnoja pred jeho následným spracovaním takým spôsobom, aby bol vírus klasického moru hydiny zničený v súlade s nariadením (ES) č. 1774/2002 alebo so špecifickými pravidlami ustanovenými v článku 64 ods. 1. Článok 21 Výstavy, trhy alebo iné zhromaždenia a zazverenie lovnej zveri Príslušný orgán zaistí, aby sa výstavy, trhy, vystúpenia alebo iné zhromaždenia hydiny alebo iného vtáctva v ochranných pásmach zakázali. Príslušný orgán zaistí, aby sa hydina alebo iné vtáctvo na zazverenie lovnej zveri v ochranných pásmach nevypúšťali. Článok 22 Zákaz pohybu a prepravy hydiny a iného vtáctva a vajec Príslušný orgán zaistí, aby sa pohyb a cestná preprava, s výnimkou súkromných farmárskych ciest, alebo vlaková preprava hydiny a iného vtáctva, nosníc, jednodňových kurčiat, násadových a konzumných vajec a jatočných tiel zakázali. Zákaz sa však nevzťahuje na prepravu po diaľniciach alebo železničných tratiach cez ochranné pásmo bez vykladania alebo zastavenia. Článok 23 Povolenie priameho prevozu hydiny na okamžité zabitie na bitúnku Odchylne od článku 22 môže príslušný orgán povoliť priamy prevoz hydiny na okamžité zabitie na bitúnku za predpokladu, že sú splnené tieto podmienky: a) úradný veterinárny lekár vykoná veterinárnu prehliadku hydiny v chove jej pôvodu, aby sa zabránilo prevozu hydiny prejavujúcej klinické príznaky VPMH na bitúnok; b) v súlade s diagnostickou príručkou sa vykonajú laboratórne testy na hydine v chove jej pôvodu a výsledky sú priaznivé; c) hydina sa prepraví dopravnými prostriedkami zapečatenými príslušným orgánom na bitúnok určený príslušným orgánom („určený bitúnok“), nachádzajúci sa v ochrannom pásme alebo pásme dozoru, alebo vo výnimočných prípadoch mimo týchto pásiem; d) príslušný orgán zodpovedný za určený bitúnok bude pred odoslaním hydiny informovaný a tento príslušný orgán bude informovať príslušný orgán zodpovedný za miesto odoslania o privezení hydiny na určený bitúnok; e) na určenom bitúnku bude hydina z ochranného pásma umiestnená izolovane od inej hydiny a zabitá izolovane alebo v inom čase ako iná hydina, najlepšie na konci pracovného dňa; ďalšiemu zabitiu inej hydiny bude predchádzať očista a dezinfekcia; f) úradný veterinárny lekár zohľadní všetky príznaky súvisiace s prítomnosťou klasického moru hydiny počas ante mortem a post mortem prehliadok vykonaných na určenom bitúnku; g) s mäsom sa nezačne obchodovať vo vnútri Spoločenstva ani medzinárodne a musí byť označené osobitným označením zdravotnej neškodnosti podľa prílohy II smernice 2002/99/ES[18], pokiaľ sa rozhodne inak v súlade s postupom uvedeným v článku 65 ods. 3 tejto smernice; h) mäso bude získané, rezané, prepravené a uskladnené oddelene od mäsa určeného pre obchod vo vnútri Spoločenstva a medzinárodný obchod, a použité tak, aby sa zabránilo jeho zaradeniu medzi mäsové výrobky určené pre obchod vo vnútri Spoločenstva alebo medzinárodný obchod, pokiaľ: i) nepodstúpilo úpravu stanovenú v prílohe III smernice 2002/99/ES; alebo ii) rozhodne sa inak v súlade s postupom uvedeným v článku 65 ods. 3. Článok 24 Výnimka priameho prevozu jednodňových kurčiat 1. Odchylne od článku 22 môže príslušný orgán povoliť priamy prevoz jednodňových kurčiat do chovu alebo jeho haly v tom istom členskom štáte, v ktorom nie je žiadna iná hydina, najlepšie nachádzajúceho sa mimo ochranných pásiem a pásiem dozoru za predpokladu, že budú splnené tieto podmienky: a) prepravia sa v dopravných prostriedkoch zapečatených príslušným orgánom; b) počas prepravy a v cieľovom chove sa zavedú vhodné biobezpečnostné opatrenia; c) cieľový chov sa po privezení jednodňových kurčiat zverí pod úradný dozor. 2. Odchylne od článku 22 môže príslušný orgán povoliť priamy prevoz jednodňových kurčiat vyliahnutých z vajec pochádzajúcich z chovov mimo ochranných pásiem a pásiem dozoru do akéhokoľvek chovu v tom istom členskom štáte za predpokladu, že liaheň, v ktorej boli kurčatá vyliahnuté môže svojou logistikou a hygienickými pracovnými podmienkami zaručiť, že nedošlo k žiadnemu kontaktu medzi týmito vajciami a inými znesenými vajciami alebo jednodňovými kurčatami pochádzajúcimi z hydinových kŕdľov v týchto pásmach, ktorých zdravotný stav je preto odlišný. Článok 25 Výnimka priameho prevozu nosníc Odchylne od článku 22 môže príslušný orgán povoliť priamy prevoz nosníc do chovu alebo jeho haly na území ochranného pásma alebo pásma dozoru, v ktorom nie je žiadna iná hydina za predpokladu, že budú splnené tieto podmienky: a) úradný veterinárny lekár vykoná veterinárnu prehliadku hydiny a iného vtáctva v pôvodnom chove, najmä hydiny a iného vtáctva, ktoré majú byť presunuté; b) v súlade s diagnostickou príručkou sa vykonali laboratórne testy na hydine z pôvodného chovu a výsledky boli priaznivé; c) nosnice sa prepravia v dopravných prostriedkoch zapečatených príslušným orgánom; d) cieľový chov alebo hala sa po privezení nosníc zveria pod úradný dozor. Článok 26 Výnimka priameho prevozu násadových a konzumných vajec 1. Odchylne od článku 22 môže príslušný orgán povoliť priamy prevoz násadových vajec do liahne určenej príslušným orgánom („určená liaheň“), najlepšie nachádzajúcej sa v ochrannom pásme alebo pásme dozoru za predpokladu, že sú splnené tieto podmienky: a) kŕdle, z ktorých násadové vajcia pochádzajú sa preskúmali v súlade s diagnostickou príručkou a výsledky boli priaznivé; b) násadové vajcia a ich obaly sa pred odoslaním vydezinfikujú a zaistí sa ich spätné vysledovanie; c) násadové vajcia sa prepravia v dopravných prostriedkoch zapečatených príslušným orgánom; d) v určenej liahni sa zavedú biobezpečnostné opatrenia v súlade s pokynmi príslušného orgánu. 2. Odchylne od článku 22 môže príslušný orgán povoliť priamy prevoz konzumných vajec do baliaceho strediska určeného príslušným orgánom („určené baliace stredisko“) za predpokladu, že sa balia do jednorázových obalov a uplatnia sa všetky biobezpečnostné opatrenia požadované príslušným orgánom. Článok 27 Výnimka priameho prevozu uhynutej hydiny alebo iného vtáctva Odchylne od článku 22 môže príslušný orgán povoliť priamy prevoz uhynutej hydiny alebo iného vtáctva za predpokladu, že sa prepravia za účelom zneškodnenia. Článok 28 Očista a dezinfekcia dopravných prostriedkov 1. Príslušný orgán zaistí, aby sa dopravné prostriedky a zariadenie použité na prepravu ustanovené podľa článkov 23 až 27 alebo na prepravu mäsa vyčistili a vydezinfikovali čo najskôr po preprave, v súlade s článkom 49. 2. Príslušný orgán zaistí, aby sa zaviedli biobezpečnostné opatrenia na zabránenie šírenia klasického moru hydiny presunmi dopravných prostriedkov do chovov a z chovov nachádzajúcich sa v ochrannom pásme, najmä dopravných prostriedkov prevážajúcich krmivo. Článok 29 Trvanie opatrení 1. Opatrenia uvedené v tejto časti sa uplatňujú najmenej 21 dní po ukončení predbežnej očisty a dezinfekcie infikovaného chovu v súlade s článkom 49, a pokiaľ hydina a iné vtáctvo v chovoch nachádzajúcich sa v ochrannom pásme nepodstúpia laboratórne testy s cieľom zistenia možnej prítomnosti klasického moru hydiny v súlade s diagnostickou príručkou. 2. Keď sa opatrenia uvedené v tejto časti zrušia, ako je ustanovené v odseku 1 tohto článku, v bývalom ochrannom pásme sa zavedú opatrenia stanovené v článku 30, až kým sa podľa článku 31 nezrušia. ODDIEL 5 OPATRENIA ZAVEDENÉ V PÁSME DOZORU ČLÁNOK 30 Opatrenia zavedené v pásme dozoru Príslušný orgán zaistí, aby sa v pásmach dozoru zaviedli tieto opatrenia: a) čo najskôr sa vykoná súpis všetkých hydinových chovov; b) pohyb hydiny, nosníc, jednodňových kurčiat, násadových a konzumných vajec v rámci pásma dohľadu sa zakáže, pokiaľ ho nepovolí príslušný orgán, ktorý zabezpečí, aby sai zaviedli vhodné biobezpečnostné opatrenia na zabránenie šírenia klasického moru hydiny; tento zákaz sa nevzťahuje na prepravu po diaľniciach alebo železničných tratiach cez pásmo dozoru bez vykladania alebo zastavenia; c) presun hydiny, nosníc, jednodňových kurčiat, násadových a konzumných vajec do chovov, na bitúnky alebo do baliacich stredísk nachádzajúcich sa mimo pásma dozoru sa zakáže; príslušný orgán však môže povoliť priamy prevoz: i) hydiny na určený bitúnok za účelom okamžitého zabitia podľa písm. a) článku 23; ii) nosníc do chovu v tom istom členskom štáte, v ktorom nie je žiadna iná hydina; tento chov sa po privezení nosníc zverí pod úradný dozor; iii) jednodňových kurčiat: - do chovu alebo jeho haly v tom istom členskom štáte, kde nie je žiadna iná hydina za predpokladu, že sa zavedú vhodné biobezpečnostné opatrenia a chov sa po privezení jednodňových kurčiat zverí pod úradný dozor; - ak boli vyliahnuté z násadových vajec pochádzajúcich z hydinových chovov mimo ochranných pásiem a pásiem dozoru do iného chovu, za predpokladu, že liaheň, ktorá ich odoslala, môže svojou logistikou a biobezpečnostnými pracovnými podmienkami zaručiť, že nedošlo k žiadnemu kontaktu medzi týmito vajciami a inými násadovými vajciami alebo jednodňovými kurčatami pochádzajúcimi z hydinových kŕdľov v týchto pásmach, ktorých zdravotný stav je preto odlišný; iv) násadových vajec do určenej liahne; vajcia a ich obaly sa pred odoslaním vydezinfikujú a musí sa zaistiť ich spätné vysledovanie; v) konzumných vajec do určeného baliaceho strediska za predpokladu, že sa balia do jednorázových obalov za uplatnenia biobezpečnostných opatrení v súlade s pokynmi príslušného orgánu; d) každá osoba, ktorá vstúpi do chovu v pásme dozoru alebo ho opustí, dodržiava biobezpečnostné opatrenia zamerané na zabránenie šírenia klasického moru hydiny; e) dopravné prostriedky a zariadenie použité na prepravu živej hydiny alebo iného vtáctva, jatočných tiel, krmiva, hnoja, odpadu, steliva a iného materiálu alebo látok, ktoré môžu byť kontaminované sa vyčistia a vydezinfikujú čo najskôr po kontaminácii v súlade s článkom 49; f) žiadna hydina, iné vtáctvo alebo iné domáce zvieratá nesmú vstúpiť do chovu, kde je držaná hydina, alebo vystúpiť z chovu bez povolenia príslušného orgánu; toto obmedzenie sa nevzťahuje na zvieratá, ktoré majú prístup iba do obytných častí pre ľudí, a u ktorých možno vylúčiť kontakt s hydinou alebo iným vtáctvom; g) každá zvýšená chorobnosť alebo úmrtnosť, alebo značný pokles produkcie v chovoch sa bezodkladne oznámi príslušnému orgánu, ktorý vykoná príslušné vyšetrovanie v súlade s diagnostickou príručkou; h) vyvážanie alebo rozhadzovanie použitého steliva alebo hnoja je zakázané, pokiaľ nie je povolené príslušným orgánom; prevoz hnoja z chovu nachádzajúceho sa v pásme dozoru sa môže povoliť za biobezpečnostných opatrení do určeného zariadenia na spracovanie alebo okamžité uskladnenie hnoja pre jeho následné spracovanie takým spôsobom, aby sa vírus klasického moru hydiny zničil v súlade s nariadením (ES) č. 1774/2002 alebo s osobitnými predpismi uvedenými v článku 64 ods. 1; i) výstavy, trhy, vystúpenia alebo iné zhromaždenia hydiny alebo iného vtáctva sú zakázané; j) hydina na zazverenie lovnej zveri sa nevypustí. Článok 31 Trvanie opatrení Opatrenia uvedené v tejto časti sa zachovávajú minimálne 30 dní od ukončenia predbežnej očisty a dezinfekcie nakazeného chovu v súlade s článkom 49, a pokiaľ sa v chovoch nachádzajúcich sa v pásme dozoru v súlade s diagnostickou príručkou vykonajú laboratórne testy s cieľom potvrdiť alebo vylúčiť prítomnosť klasického moru hydiny. ODDIEL 6 OPATRENIA ZAVEDENÉ V ďALšÍCH PÁSMACH S OBMEDZENÝM POHYBOM ČLÁNOK 32 Opatrenia zavedené v ďalších pásmach s obmedzeným pohybom 1. Príslušný orgán môže nariadiť, aby boli niektoré alebo všetky opatrenia uvedené v oddieloch 4 a 5 zavedené v ďalších pásmach s obmedzeným pohybom ustanovených v článku 16 ods. 3 („ďalšie pásma s obmedzeným pohybom“). 2. Príslušný orgán môže nariadiť, aby sa v chovoch a v rizikových oblastiach nachádzajúcich sa v ďalších pásmach s obmedzeným pohybom uskutočnilo preventívne zabitie hydiny alebo iného vtáctva, buď zabitím na bitúnkoch, alebo usmrtením v súlade so smernicou Rady 93/119/EHS. Ďalšia obnova chovu hydiny v týchto chovoch sa uskutoční v súlade s pokynmi príslušného orgánu. 3. Členské štáty zavádzajúce opatrenia ustanovené v odsekoch 1 a 2 bezodkladne informujú Komisiu. 4. Komisia čo najskôr preskúma situáciu s príslušnými členskými štátmi a vo výbore. 5. Bez toho, by boli dotknuté rozhodnutia prijaté v súlade s rozhodnutím Rady 90/24/EHS sa môžu v súlade s postupom v článku 65 ods. 3 prijať ďalšie dozorné, biobezpečnostné a kontrolné opatrenia na zabránenie šírenia klasického moru hydiny. ODDIEL 7 VÝNIMKY Z OPATRENÍ A BIOBEZPEčNOSTNÉ OPATRENIA Článok 33 Výnimky z opatrení 1. Príslušný orgán môže na základe posúdenia rizika poskytnúť výnimku z opatrení uvedených v oddieloch 4 a 5 v prípadoch potvrdenia VPMH v liahni. 2. Príslušný orgán môže poskytnúť výnimku z opatrení ustanovených v písm. b) a c) článku 18, v článku 22 a v písm. b), c) a f) článku 30 v prípadoch výskytu VPMH v nekomerčných chovoch a chovateľských staniciach, cirkusoch, zoologických záhradách, parkoch s divou zverou, ohradených oblastiach, kde sú hydina a iné vtáctvo držané pre vedecké účely alebo účely súvisiace s ochranou ohrozených druhov, alebo s úradne registrovanými vzácnymi druhmi hydiny alebo iným vtáctvom. 3. Odchylne od oddielov 4 a 5 môžu členské štáty v prípadoch výskytu VPMH na základe posúdenia rizika zaviesť osobitné opatrenia týkajúce sa pohybu poštových holubov do, z a v rámci ochranných pásiem a pásiem dozoru. 4. Výnimky ustanovené v odsekoch 1, 2 a 3 sa schvália iba za predpokladu, že neohrozia opatrenia na kontrolu choroby a základné záujmy Spoločenstva. 5. Členské štáty poskytujúce výnimky ustanovené v odsekoch 1, 2 a 3 o tom bezodkladne informujú Komisiu. 6. Vo všetkých prípadoch Komisia čo najskôr preskúma situáciu s príslušným členským štátom a vo výbore. Vzhľadom na všetky poskytnuté výnimky ustanovené v odsekoch 1, 2 a 3 sa môžu v súlade s postupom uvedeným v článku 65 ods. 3 prijať opatrenia na zabránenie šírenia klasického moru hydiny. Článok 34 Biobezpečnostné opatrenia 1. Aby sa zabránilo šíreniu klasického moru hydiny, môže príslušný orgán okrem opatrení uvedených v oddieloch 4, 5 a 6 nariadiť zavedenie dodatočných biobezpečnostných opatrení v chovoch v ochranných pásmach a pásmach dozoru a v ďalších pásmach s obmedzeným pohybom, ako aj v určitých hydinových oddeleniach a oddeleniach s iným vtáctvom v príslušnom členskom štáte. Tieto opatrenia môžu zahŕňať obmedzenie pohybu dopravných prostriedkov alebo osôb zodpovedných za zásoby krmiva, zber vajec, prevoz hydiny na bitúnky, zber jatočných tiel a iný pohyb zamestnancov, veterinárnych lekárov alebo dodávateľov. 2. Členské štáty, ktoré prijali opatrenia, ako je ustanovené v odseku 1, o tom bezodkladne informujú Komisiu. 3. Komisia čo najskôr preskúma situáciu s príslušným členským štátom a vo výbore. 4. Bez toho, aby boli dotknuté rozhodnutí prijaté v súlade s rozhodnutím 90/424/EHS môžu byť v súlade s postupom uvedeným v článku 65 ods. 3 prijaté ďalšie dozorné, biobezpečnostné a kontrolné opatrenia na zabránenie šírenia klasického moru hydiny. ODDIEL 8 OPATRENIA ZAVEDENÉ V PRÍPADOCH PODOZRENIA A POTVRDENIA VYSOKO PATOGÉNNEHO KLASICKÉHO MORU HYDINY (VPMH) V URčITÝCH PRIESTOROCH INÝCH, AKO SÚ CHOVY A V DOPRAVNÝCH PROSTRIEDKOCH Článok 35 Vyšetrovanie v prípade podozrenia z prítomnosti VPMH v priestoroch iných, ako sú chovy a v dopravných prostriedkoch V prípade podozrenia alebo potvrdenia prítomnosti VPMH na bitúnkoch, v dopravných prostriedkoch alebo na pohraničných inšpekčných staniciach príslušný orgán začne okamžite v súlade s diagnostickou príručkou vyšetrovanie na potvrdenie alebo vylúčenie prítomnosti vírusu. Článok 36 Opatrenia zavedené na bitúnkoch 1. Príslušný orgán zaistí, aby sa v prípade podozrenia alebo potvrdenia VPMH na základe posúdenia rizika všetka hydina na bitúnku čo najskôr pod úradným dohľadom buď usmrtila alebo zabila. Ak sa hydina zabije, jej mäso sa uskladní izolovane pod úradným dohľadom, pokiaľ sa okrem vyšetrovaní uvedených v článku 35 neukončia ďalšie vyšetrovania na potvrdenie alebo vylúčenie prítomnosti VPMH. 2. V prípade potvrdenia VPMH sa mäso z infikovanej hydiny alebo iného vtáctva a mäso, ktoré môže byť kontaminované zneškodní pod úradným dohľadom. Článok 37 Opatrenia zavedené na pohraničných inšpekčných staniciach alebo v dopravných prostriedkoch 1. Príslušný orgán zaistí, aby sa v prípade podozrenia alebo potvrdenia VPMH na pohraničných inšpekčných staniciach alebo v dopravných prostriedkoch na základe posúdenia rizika všetka hydina a iné vtáctvo prítomné na pohraničných inšpekčných staniciach alebo v dopravných prostriedkoch čo najskôr prepravila na vhodné miesto, kde sa pod úradným dohľadom usmrtí alebo zabije. Príslušný orgán však môže rozhodnúť neusmrtiť alebo nezabiť hydinu a iné vtáctvo prítomné na pohraničných inšpekčných staniciach, ktoré neboli v kontakte s hydinou alebo iným vtáctvom podozrivými z nákazy. Ak sa hydina zabije, jej mäso sa uskladní izolovane pod úradným dohľadom, pokiaľ sa okrem vyšetrovaní uvedených v článku 35 neukončia ďalšie vyšetrovania na potvrdenie alebo vylúčenie prítomnosti VPMH. 2. V prípade potvrdenia VPMH sa jatočné telá infikovanej hydiny alebo iného vtáctva a mäso, ktoré môže byť kontaminované čo najskôr zneškodnia pod úradným dohľadom. Článok 38 Dodatočné opatrenia zavedené na bitúnkoch, pohraničných inšpekčných staniciach alebo v dopravných prostriedkoch Príslušný orgán zaistí, aby sa v prípade podozrenia alebo potvrdenia VPMH na bitúnkoch, pohraničných inšpekčných staniciach alebo v dopravných prostriedkoch zaviedli tieto opatrenia: a) žiadna hydina alebo iné vtáctvo nebudú privedené na bitúnok, pohraničnú inšpekčnú stanicu alebo do dopravného prostriedku skôr ako 24 hodín po očiste a dezinfekcii podľa písm. b) článku 49; v prípade pohraničných inšpekčných staníc sa môže tento zákaz rozšíriť aj na iné zvieratá; b) pod dohľadom úradného veterinárneho lekára sa v súlade s článkom 49 uskutoční očista a dezinfekcia budov, zariadenia a dopravných prostriedkov; c) vykoná sa epidemiologické vyšetrovanie; d) v chovoch, z ktorých pochádza infikovaná hydina a jatočné telá, a v kontaktných chovoch sa zavedú opatrenia uvedené v článku 7 ods. 2; e) pokiaľ ni je preukázané inak epidemiologickým vyšetrovaním a ďalším vyšetrovaním, ako je uvedené v článku 35, v pôvodnom chove sa zavedú opatrenia ustanovené v článku 11; f) izolát vírusu moru hydiny je predmetom laboratórneho skúmania s cieľom identifikovať subtyp vírusu v súlade s diagnostickou príručkou. KAPITOLA V OPATRENIA ZAVEDENÉ V PRÍPADOCH V ÝSKYTU NÍZKO PATOGÉNNEHO KLASICKÉHO MORU HYDINY (NPMH) ODDIEL 1 OPATRENIA ZAVEDENÉ V CHOVOCH ČLÁNOK 39 Opatrenia zavedené príslušným orgánom 1. Bez toho, aby boli dotknuté opatrenia uvedené v písm. a), b), c), e), g) a h) článku 7 ods. 2 príslušný orgán zaistí, aby sa v prípadoch vypuknutia NPMH na základe posúdenia rizika a zohľadnenia kritérií stanovených v prílohe V zaviedli opatrenia uvedené v odsekoch 2 až 6 tohto článku. 2. Príslušný orgán zaistí, aby sa všetka hydina v chove a všetky iné druhy vtáctva, u ktorých bol potvrdený NPMH zlikvidovali pod úradným dohľadom tak, aby sa zabránilo rozšíreniu klasického moru hydiny. Likvidácia sa môže rozšíriť na iné vtáctvo v chove na základe nebezpečenstva, ktoré predstavujú v súvislosti s ďalším šírením klasického moru hydiny a na iné chovy, ktoré možno na základe epidemiologického vyšetrovania považovať za kontaktné chovy. Pred likvidáciou nesmie do chovu vstúpiť ani z chovu vystúpiť žiadna hydina alebo iné vtáctvo, pokiaľ to nepovolí príslušný orgán. 3. Na účely odseku 2 sa likvidácia vykoná v súlade so smernicou 93/119/EHS a príslušný orgán rozhodne, či sa hydina alebo iné vtáctvo: a) usmrtí čo najskôr, alebo b) zabije na určenom bitúnku za predpokladu, že sa zavedú biobezpečnostné opatrenia. 4. Príslušný orgán zaistí, aby sa pod úradným dohľadom zneškodnili: a) jatočné telá a b) násadové vajcia v chove. 5. Príslušný orgán zaistí, aby sa zaviedli tieto opatrenia: a) násadové vajcia pozbierané z chovu počas obdobia medzi pravdepodobným vypuknutím NPMH v chove a zavedením opatrení stanovených v tejto smernici sa vysledujú a pod úradným dohľadom vyliahnu; b) hydina, ktorá sa už vyliahla z vajec pozbieraných z chovu počas obdobia medzi pravdepodobným prepuknutím NPMH v chove a zavedením opatrení ustanovených v tejto smernici, sa zverí pod úradný dozor a v súlade s diagnostickou príručkou sa vykoná vyšetrovanie; c) konzumné vajcia prítomné v chove a ďalej produkované v chove pred likvidáciou, ako je uvedené v odseku 2, sa prevezú buď do určeného baliaceho strediska, upravia, alebo zneškodnia; d) každý materiál, ktorý môže byť kontaminovaný, sa buď upraví v súlade s pokynmi úradného veterinárneho lekára alebo zneškodní; e) s hnojom, odpadom a stelivom, ktoré môžu byť kontaminované, sa manipuluje v súlade s článkom 49; f) po likvidácii sa budovy používané na ustajnenie hydiny a iného vtáctva, zariadenie, ktoré môže byť kontaminované a dopravné prostriedky použité na prevoz jatočných tiel, krmiva, hnoja, odpadu a steliva, a iný materiál alebo látky, ktoré môžu byť kontaminované, čo najskôr vyčistia, vydezinfikujú a upravia v súlade s článkom 49; g) domáce zvieratá okrem tých, ktoré majú prístup iba do obytných častí pre ľudí nevstúpia do chovu ani z chovu nevystúpia bez povolenia príslušného orgánu; h) v prípade primárneho výskytu NPMH sa izolát vírusu podrobí laboratórnym testom na identifikáciu subtypu vírusu v súlade s diagnostickou príručkou; izolát vírusu sa čo najskôr odovzdá referenčnému laboratóriu Spoločenstva, ako je ustanovené v článku 52 ods. 1; i) dokončí sa epidemiologické vyšetrovanie. 6. Príslušný orgán môže prijať dodatočné preventívne opatrenia na kontrolu NPMH, vrátane určenia ďalšieho zaobchádzania a spracovania vajec a úpravy získaného mäsa za predpokladu, že sa dodrží postup stanovený v písm. b) odseku 3. 7. Členské štáty zavádzajúce opatrenia ustanovené v odsekoch 2, 4 a 5 o tom informujú Komisiu. Článok 40 Výnimky pre určité priestory 1. Príslušný orgán môže poskytnúť výnimku z opatrení ustanovených v článku 39 ods. 2 a v písm. b) článku 39 ods. 4 v prípadoch výskytu NPMH v nekomerčných chovoch/chovateľských staniciach, cirkusoch, zoologických záhradách, chovateľských obchodoch, parkoch s divou zverou, ohradených oblastiach, kde sú hydina alebo iné vtáctvo držané pre vedecké účely, alebo pre účely súvisiace s ochranou ohrozených druhov, alebo s úradne registrovanými vzácnymi druhmi hydiny alebo iného vtáctva za predpokladu, že táto výnimka neohrozí opatrenia na kontrolu choroby a základné záujmy Spoločenstva. 2. Príslušný orgán zaistí, aby sa v prípade poskytnutia výnimky z opatrení, ako je ustanovené v odseku 1, hydina a iné vtáctvo, ktorých sa výnimka týka: a) držali v úplnej izolácii od inej hydiny alebo iného vtáctva a kde je to vhodné, od voľne žijúceho vtáctva; b) držali naďalej pod dohľadom a podstúpili testy v súlade s diagnostickou príručkou, až kým laboratórne testy nepotvrdia, že už nepredstavujú závažné nebezpečenstvo ďalšieho šírenia NPMH; c) nevystúpili z chovu ich pôvodu, s výnimkou zabitia na bitúnku alebo presunu do iného chovu: i) v tom istom členskom štáte, v súlade s pokynmi príslušného orgánu; alebo ii) v inom členskom štáte, so súhlasom cieľového členského štátu. 3. Príslušný orgán môže v prípadoch výskytu NPMH v liahňach na základe posúdenia rizika poskytnúť výnimku z niektorých alebo všetkých opatrení uvedených v článku 39. 4. Členské štáty určia podrobné predpisy na poskytovanie výnimiek z opatrení stanovených v odsekoch 1 a 3, pričom zohľadnia zaručenie zdravia zvierat a stanovia alternatívne vhodné opatrenia. 5. Členské štáty o každej výnimke z opatrení poskytnutej v súlade s odsekmi 1 a 3 bezodkladne informujú Komisiu. 6. Komisia preskúma čo najskôr situáciu s príslušným členským štátom a vo výbore. 7. Vzhľadom na každé poskytnutie výnimky z opatrení, ako je ustanovené v odseku 1, môžu byť v súlade s postupom stanoveným v článku 65 ods. 3 prijaté opatrenia na zabránenie šírenia klasického moru hydiny. ODDIEL 2 OPATRENIA ZAVEDENÉ V PRÍPADOCH VÝSKYTU NPMH V SAMOSTATNÝCH VÝROBNÝCH JEDNOTKÁCH A V KONTAKTNÝCH CHOVOCH ČLÁNOK 41 Opatrenia zavedené v prípadoch vypuknutia NPMH v samostatných výrobných jednotkách 1. V prípadoch vypuknutia NPMH v chove, ktorý pozostáva z dvoch alebo viacerých samostatných výrobných jednotiek, môže príslušný orgán vo výrobných jednotkách so zdravou hydinou poskytnúť výnimku z opatrení ustanovených v článku 39 ods. 2 za predpokladu, že táto výnimka neohrozí opatrenia na kontrolu choroby a základné záujmy Spoločenstva. 2. Členské štáty určia podrobné predpisy na poskytovanie výnimiek z opatrení ustanovených v odseku 1, pričom zohľadnia zaručenie zdravia zvierat a stanovia alternatívne vhodné opatrenia. 3. Členské štáty o každej výnimke z opatrení poskytnutej v súlade s odsekom 1 bezodkladne informujú Komisiu. 4. Komisia preskúma čo najskôr situáciu s príslušným členským štátom a vo výbore. 5. Vzhľadom na každé poskytnutie výnimky z opatrení, ako je uvedené v odseku 1, sa môžu v súlade s postupom stanoveným v článku 67 ods. 3 prijať opatrenia na zabránenie šírenia klasického moru hydiny. Článok 42 Opatrenia zavedené v kontaktných chovoch 1. Na základe epidemiologického vyšetrovania príslušný orgán rozhodne, či sa má chov považovať za kontaktný chov. Príslušný orgán zaistí, aby sa v kontaktných chovoch zaviedli opatrenia ustanovené v článku 7 ods. 2, až kým sa nevylúči prítomnosť NPMH v súlade s diagnostickou príručkou. 2. Na základe epidemiologického vyšetrovania príslušný orgán zavedie v kontaktných chovoch a najmä v kontaktných chovoch nachádzajúcich sa v oblasti s vysokou hustotou hydiny opatrenia uvedené v článku 39. Hlavné kritériá, ktoré by sa mali posúdiť pri zavádzaní opatrení uvedených v článku 39 v kontaktných chovoch sú stanovené v prílohe IV. 3. Príslušný orgán zaistí, aby sa v týchto kontaktných chovoch odobrali vzorky z usmrtenej hydiny s cieľom potvrdiť alebo vylúčiť prítomnosť vírusu NPMH v súlade s diagnostickou príručkou. ODDIEL 3 ZRIADENIE PÁSIEM S OBMEDZENÝM POHYBOM ČLÁNOK 43 Zriadenie pásiem s obmedzeným pohybom v prípadoch výskytu NPMH Okamžite po výskyte NPMH príslušný orgán zriadi pásmo s obmedzeným pohybom s minimálnym polomerom tri kilometre od chovu. Článok 44 Opatrenia zavedené v pásme s obmedzeným pohybom 1. Príslušný orgán zaistí, aby sa v pásme s obmedzeným pohybom zaviedli tieto opatrenia: a) čo najskôr sa vykoná súpis všetkých hydinových chovov; b) v hydinových chovoch v priemere minimálne jedného kilometra od chovu sa v súlade s diagnostickou príručkou vykonajú laboratórne testy; c) každý pohyb hydiny a iného vtáctva, nosníc, jednodňových kurčiat a násadových a konzumných vajec v rámci pásma s obmedzeným pohybom podlieha schváleniu a iným kontrolným opatreniam, ktoré príslušný orgán považuje za vhodné; toto obmedzenie sa nevzťahuje na prepravu po diaľniciach alebo železničných tratiach cez pásmo s obmedzeným pohybom bez vykladania alebo zastavenia; d) prevoz hydiny a iného vtáctva, nosníc, jednodňových kurčiat a násadových a konzumných vajec z pásma s obmedzeným pohybom je zakázaný počas prvých 15 dní od zriadenia pásma, pokiaľ príslušný orgán nepovolí priamy prevoz: i) hydiny na zabitie na bitúnku v tom istom členskom štáte; ii) nosníc do chovu pod úradným dohľadom v tom istom členskom štáte, v ktorom nie je žiadna iná hydina; tento chov sa po privezení nosníc zverí pod úradný dozor; iii) jednodňových kurčiat: - do chovu alebo jeho haly v tom istom členskom štáte, kde nie je žiadna iná hydina, za predpokladu, že sa zavedú vhodné biobezpečnostné opatrenia a chov sa po privezení jednodňových kurčiat zverí pod úradný dozor; alebo - vyliahnutých z násadových vajec pochádzajúcich z hydinových chovov mimo pásma s obmedzeným pohybom do iného chovu za predpokladu, že liaheň je schopná svojou logistikou a biobezpečnostnými pracovnými podmienkami zaručiť, že nedošlo k žiadnemu kontaktu s násadovými vajciami alebo jednodňovými kurčatami pochádzajúcimi z hydinových kŕdľov v pásme s obmedzeným pohybom, ktorých zdravotný stav je preto odlišný; iv) násadových vajec do určenej liahne; vajcia a ich obaly sa pred odoslaním vydezinfikujú a musí sa zaistiť ich spätné vysledovanie; v) konzumných vajec do baliaceho strediska za predpokladu, že sú balené do jednorázových obalov za uplatnenia biobezpečnostných opatrení v súlade s pokynmi príslušného orgánu; e) jatočné telá sa zneškodnia; f) každá osoba, ktorá vstúpi do chovu v pásme s obmedzeným pohybom alebo ho opustí, dodržiav biobezpečnostné opatrenia zamerané na zabránenie šírenia klasického moru hydiny; g) dopravné prostriedky a zariadenie použité na prevoz živej hydiny alebo iného vtáctva, krmiva, hnoja, odpadu a steliva, všetkého materiálu a látok, ktoré môžu byť kontaminované sa po kontaminácii čo najskôr vyčistia a vydezinfikujú v súlade s článkom 49; h) žiadna hydina, iné vtáctvo alebo domáce cicavce nesmú vstúpiť do hydinového chovu ani vystúpiť z chovu bez povolenia príslušného orgánu; toto obmedzenie sa nevzťahuje na domáce cicavce, ktoré majú prístup iba do obytných častí pre ľudí, a u ktorých možno vylúčiť akýkoľvek kontakt s hydinou alebo iným vtáctvom; i) každá zvýšená chorobnosť alebo úmrtnosť alebo značný pokles produkcie v chovoch sa bezodkladne oznámi príslušnému orgánu, ktorý vykoná v súlade s diagnostickou príručkou príslušné vyšetrovania; j) vyvážanie alebo rozhadzovanie použitého steliva alebo hnoja je zakázané, pokiaľ ho nepovolí príslušný orgán; prevoz hnoja môže byť povolený z chovu nachádzajúceho sa v pásme s obmedzeným pohybom za biobezpečnostných opatrení do určeného strediska pre spracovanie alebo pre okamžité uskladnenie hnoja pre jeho následné spracovanie takým spôsobom, aby sa vírus klasického moru hydiny zničil v súlade s nariadením (ES) č. 1774/2002 alebo s osobitnými predpismi stanovenými v článku 64 ods. 1; k) výstavy, trhy, vystúpenia alebo iné zhromaždenia hydiny alebo iného vtáctva sú zakázané, pokiaľ ich nepovolí príslušný orgán; l) hydina alebo iné vtáctvo na zazverenie lovnej zveri sa nevypustia. 2. Príslušný orgán môže na základe posúdenia rizika zaviesť okrem opatrení uvedených v tejto časti aj ďalšie opatrenia a bude o tom informovať Komisiu. 3. Vzhľadom na opatrenia ustanovené v odseku 2 môžu byť v súlade s postupom stanoveným v článku 65 ods. 3 prijaté aj ďalšie opatrenia na kontrolu klasického moru hydiny. Článok 45 Trvanie opatrení Opatrenia ustanovené v tomto oddielei sa uplatňujú buď: a) najmenej 21 dní od ukončenia predbežnej očisty a dezinfekcie infikovaného chovu v súlade s článkom 49 a príslušný orgán na základe vyšetrovaní a laboratórnych testov vykonaných v súlade s diagnostickou príručkou v pásme s obmedzeným pohybom a na základe posúdenia rizika rozhodne, že nebezpečenstvo šírenia NPMH je zanedbateľné; alebo b) najmenej 42 dní od potvrdenia vypuknutia choroby a pokiaľ príslušný orgán na základe vyšetrovaní a laboratórnych testov vykonaných v súlade s diagnostickou príručkou v pásme s obmedzeným pohybom a na základe posúdenia rizika rozhodne, že nebezpečenstvo šírenia NPMH je zanedbateľné. Článok 46 Výnimky z opatrení 1. V prípade potvrdenia NPMH v liahni môže príslušný orgán na základe posúdenia rizika poskytnúť výnimku z niektorých alebo všetkých opatrení uvedených v článkoch 43 a 44. 2. Príslušný orgán môže poskytnúť výnimku z opatrení ustanovených v článku 43 a v písm. c), d), h) a i) článku 44 v prípadoch vypuknutia NPMH v nekomerčných chovoch/chovateľských staniciach, cirkusoch, zoologických záhradách, chovateľských obchodoch, parkoch s divou zverou, ohradených oblastiach, kde sú hydina alebo iné vtáctvo držané pre vedecké účely alebo účely súvisiace s ochranou ohrozených druhov, alebo s úradne registrovanými vzácnymi druhmi hydiny, či iného vtáctva za predpokladu, že táto výnimka neohrozí opatrenia na kontrolu choroby a základné záujmy Spoločenstva. 3. Členské štáty, ktoré poskytli výnimku z opatrení podľa odsekov 1 a 2 o tom okamžite informujú Komisiu. 4. Komisia preskúma čo najskôr situáciu s príslušným členským štátom a vo výbore. 5. Vzhľadom na poskytnutie výnimky z opatrení, ako je uvedené v odsekoch 1 a 2, môžu byť v súlade s postupom stanoveným v článku 65 ods. 3 prijaté opatrenia na kontrolu klasického moru hydiny. KAPITOLA VI OPATRENIA TÝKAJÚCE SA ZDRAVIA ĽUDÍ A ZVIERAT INÝCH AKO HYDINA ALEBO INÉ VTÁ CTVO Článok 47 Opatrenia týkajúce sa verejného zdravia 1. Členské štáty zaistia, aby v prípadoch výskytu alebo potvrdenia akýchkoľvek iných chrípkových vírusov vtáčieho pôvodu u hydiny a iného vtáctva alebo cicavcov, ktoré môžu predstavovať ohrozenie zdravia ľudí príslušný orgán čo najskôr kontaktoval príslušný národný úrad verejného zdravia s cieľom včasného prijatia preventívnych opatrení zameraných na zabránenie rozšírenia chrípkovej nákazy na chovateľov hydiny a ďalšie ohrozené osoby. 2. V prípade zistenia ohrozenia verejného zdravia, ako je ustanovené v odseku 1, bude príslušný členský štát okamžite informovať Komisiu a ostatné členské štáty. 3. Situácia sa čo najskôr preskúma vo výbore. 4. V súlade s postupom stanoveným v článku 65 ods. 3 sa môžu prijať dodatočné opatrenia týkajúce sa zdravia zvierat na zabránenie rozšírenia klasického moru hydiny z hydiny, iného vtáctva alebo cicavcov na ľudí. Článok 48 Laboratórne testy a iné opatrenia týkajúce sa ošípaných a iných zvierat 1. Príslušný orgán zaistí, aby boli po výskyte vykonané laboratórne testy na ošípaných prítomných v chove s cieľom potvrdiť alebo vylúčiť prítomnosť klasického moru hydiny. Žiadne ošípané z chovu nevystúpia skôr, než budú k dispozícii výsledky testov. 2. Kde laboratórne testy ustanovené v odseku 1 potvrdia pozitívne nálezy klasického moru hydiny u ošípaných, príslušný orgán môže povoliť presun týchto ošípaných do iných fariem alebo na určené bitúnky za predpokladu, že ďalšie testy vylúčia nebezpečenstvo šírenia klasického moru hydiny. 3. Kde laboratórne testy ustanovené v odseku 1 potvrdia vážne ohrozenie zdravia, príslušný orgán zaistí, aby boli ošípané čo najskôr zabité pod úradným dohľadom tak, aby sa zabránilo rozšíreniu klasického moru hydiny, najmä počas prevozu a v súlade so smernicou 93/119/EHS. 4. Príslušný orgán môže po vypuknutí alebo potvrdení pozitívnych nálezov klasického moru hydiny u ošípaných v chove a na základe posúdenia nebezpečenstva rozšíriť opatrenia ustanovené v odsekoch 1, 2 a 3 aj na všetky ostatné zvieratá v chovoch a na kontaktné chovy. 5. Členské štáty informujú Komisiu v rámci výboru o výsledkoch testov a opatreniach zavedených podľa odsekov 1 až 4. 6. V súlade s postupom stanoveným v článku 65 ods. 3 sa môžu prijať dodatočné opatrenia na kontrolu klasického moru hydiny u ošípaných a iných zvierat. 7. V súlade s postupmi stanovenými v článku 65 ods. 2 sa môžu prijať pravidlá na uplatňovanie tohto článku. KAPITOLA VII OČISTA, DEZINFEKCIA A OPÄTOVNÁ OBNOVA CHOVU HYDINY Článok 49 Očista, dezinfekcia a úprava Členské štáty zaistia, aby: a) sa očista, dezinfekcia a úprava priestorov, dopravných prostriedkov a akéhokoľvek kontaminovaného materiálu alebo materiálu, ktorý môže byť kontaminovaný vírusmi klasického moru hydiny vykonala pod úradným dohľadom a v súlade s: i) pokynmi úradného veterinárneho lekára; a ii) zásadami a postupmi očisty, dezinfekcie a úpravy stanovenými v prílohe VI. b) sa použili dezinfekčné prípravky a ich koncentrácia schválené príslušným orgánom. Článok 50 Opätovná obnova chovu hydiny 1. Členské štáty zaistia, aby po sa zavedení opatrení ustanovených v článkoch 11 a 39 dodržali odseky 2 až 6 tohto článku. 2. Opätovná obnova chovu hydiny v komerčných hydinových chovoch sa uskutoční najskôr 21 dní od ukončenia konečnej očisty a dezinfekcie ustanovenej v článku 49. 3. Počas obdobia 21 dní od opätovnej obnovy chovu hydiny v sa komerčných hydinových chovoch vykonajú tieto opatrenia: a) hydina sa každý týždeň podrobí veterinárnej prehliadke vykonanej úradným veterinárnym lekárom; b) v súlade s diagnostickou príručkou sa vykonajú laboratórne testy; c) hydina, ktorá uhynula počas opätovnej obnovy chovu hydiny sa testuje v súlade diagnostickou príručkou; d) každá osoba, ktorá vstúpi do komerčného hydinového chovu alebo ho opustí, dodržiava biobezpečnostné opatrenia zamerané na zabránenie šírenia klasického moru hydiny; e) počas opätovnej obnovy chovu hydiny sa žiadna hydina z komerčného hydinového chovu nepresunie bez povolenia príslušného orgánu; f) vlastník vedie záznamy o produkcii, ktoré sa musia pravidelne aktualizovať; g) každá významná zmena v údajoch o produkcii, ako je uvedené v písm. f) a akékoľvek iné abnormality sa okamžité oznámia príslušnému orgánu. 4. Opätovná obnova chovu hydiny nekomerčných chovov/chovateľských staníc, cirkusov, zoologických záhrad, chovateľských obchodov, vtáčích trhov, voliér, parkov s divou zverou alebo ohradených oblastí, kde sú hydina, alebo iné vtáctvo držané pre vedecké účely, či účely súvisiace s ochranou ohrozených druhov, alebo s úradne registrovanými vzácnymi druhmi hydiny alebo iného vtáctva sa uskutoční v súlade s pokynmi príslušného orgánu. 5. Ďalší zástav hydiny v kontaktných chovoch sa uskutoční v súlade s pokynmi príslušného orgánu. 6. Na základe posúdenia rizika môže príslušný orgán nariadiť, aby boli postupy ustanovené v odseku 3 zavedené aj v iných ako komerčných hydinových chovoch. KAPITOLA VIII DIAGNOSTICKÉ POSTUPY, DIAGNOSTICKÁ PRÍRUČKA A REFERENČNÉ LABORATÓRIÁ Článok 51 Diagnostické postupy a diagnostická príručka 1. Členské štáty zaistia, aby sa diagnostické postupy, odber vzoriek a laboratórne testy vykonali v súlade s diagnostickou príručkou s cieľom zaviesť jednotné postupy na diagnostiku klasického moru hydiny. Táto príručka sa príjme v súlade s postupom stanoveným v článku 65 ods. 2 do šiestich mesiacov od vstúpenia tejto smernice do platnosti. Neskoršie zmeny a doplnenia príručky sa príjmu v súlade s rovnakým postupom. 2. Diagnostická príručka ustanovená v odseku 1 prijme tieto minimálne opatrenia: a) minimálne biobezpečnostné požiadavky a štandard kvality: i) dodržiavané schválenými laboratóriami vykonávajúcimi testy na diagnostiku klasického moru hydiny a ii) pre prevoz vzoriek; b) kritériá a postupy dodržiavané pri veterinárnych prehliadkach alebo post mortem prehliadkach s cieľom potvrdiť alebo vylúčiť prítomnosť klasického moru hydiny; c) kritériá a postupy dodržiavané pri odbere vzoriek z hydiny alebo iného vtáctva pre laboratórne testy na potvrdenie alebo vylúčenie prítomnosti klasického moru hydiny; vrátane spôsobov odberu vzoriek na sérologické alebo virologické vyšetrenia vykonané v súlade s touto smernicou; d) laboratórne testy na diagnostiku klasického moru hydiny, vrátane: i) testov na diferenciálnu diagnostiku; ii) testov na rozlíšenie vírusov VPMH a NPMH; iii) vhodných testov na rozlíšenie medzi zaočkovaným vtáctvom a vtáctvom infikovaným kmeňovým vírusom klasického moru hydiny; iv) kritérií na posúdenie výsledkov laboratórnych testov; e) laboratórne techniky na určenie typu izolátov vírusov klasického moru hydiny. 3. Členské štáty zaistia, aby sa s vírusmi klasického moru hydiny, ich genómom, antigénmi a vakcínami pre výskum, diagnostiku alebo výrobu vakcín manipulovalo, alebo aby sa použili iba na miestach, v zariadeniach alebo laboratóriách schválených príslušným orgánom a za vhodných biobezpečnostných podmienok. Zoznam schválených miest, zariadení alebo laboratórií sa odovzdá Komisii do 1. júla 2006 a bude sa pravidelne aktualizovať. Článok 52 Referenčné laboratóriá 1. Laboratórium stanovené v prílohe VII je referenčné laboratórium Spoločenstva pre klasický mor hydiny („referenčné laboratórium Spoločenstva“). Bez toho, aby bolo dotknuté rozhodnutie 90/424/EHS vykonáva referenčné laboratórium Spoločenstva právomoci a úlohy vymenované v oddiele 2 tejto prílohy. 2. Laboratóriá vymenované v oddiele 1 prílohy VIII sú národnými referenčnými laboratóriami pre klasický mor hydiny („národné referenčné laboratóriá“). Členské štáty oznámia Komisii a ostatným členským štátom všetky zmeny týkajúce sa ich národných referenčných laboratórií vymenovaných v časti 1 tejto prílohy. 3. Členské štáty zaistia, aby národné referenčné laboratóriá: a) vykonávali právomoci a úlohy stanovené v časti 2 prílohy VIII; b) zodpovedali za koordináciu štandardov a diagnostických metód v každom členskom štáte v súlade s prílohou VIII a v spolupracovali s referenčným laboratóriom Spoločenstva. KAPITOLA IX VAKCINÁCIA ODDIEL 1 VšEOBECNÝ ZÁKAZ VAKCINÁCIE ČLÁNOK 53 Výroba, predaj a použitie vakcín proti klasickému moru hydiny 1. Členské štáty zaistia, aby: a) vakcinácia proti klasickému moru hydiny bola na ich území zakázaná s výnimkou častí 2 a 3; b) manipulácia, výroba, uskladnenie, zásobovanie, distribúcia a predaj vakcín proti klasickému moru hydiny prebiehali na ich území pod úradným dohľadom; c) boli použité iba vakcíny schválené v súlade so smernicou 2001/82/ES a nariadením č. 726/2004. 2. Pravidlá súvisiace s požiadavkami zásobovania a uskladnenia vakcín proti klasickému moru hydiny v Spoločenstve sa môžu prijať v súlade s postupom stanoveným v článku 65 ods. 2. ODDIEL 2 NÚDZOVÁ VAKCINÁCIA ČLÁNOK 54 Núdzová vakcinácia hydiny alebo iného vtáctva 1. Členské štáty môžu v prípadoch výskytu a nebezpečenstva šírenia klasického moru hydiny zaviesť v súlade s touto časťou núdzovú vakcináciu hydiny alebo iného vtáctva. 2. Ak má členský štát v úmysle zaviesť núdzovú vakcináciu, ako je uvedené v odseku 1, predloží Komisii na schválenie plán núdzovej vakcinácie. Plán je v súlade s stratégiou DIVA a obsahuje minimálne tieto informácie: a) stav choroby, ktorý viedol k zavedeniu núdzovej vakcinácie; b) geografická oblasť, v ktorej sa vykoná núdzová vakcinácia a súpis chovov v tejto oblasti; c) druhy a kategórie hydiny alebo iného vtáctva alebo, ak je to vhodné, oddelenia s hydinou alebo iným vtáctvom, ktoré sa majú zaočkovať; d) približný počet hydiny alebo iného vtáctva, ktoré sa majú zaočkovať; e) charakteristiku vakcíny; f) predpokladané trvanie núdzovej vakcinácie; g) opatrenia týkajúce sa pohybu hydiny alebo iného vtáctva a ich výrobkov v súlade so všeobecnými podmienkami stanovenými v prílohe IX, okrem situácie, kedy príslušný členský štát predloží odôvodnenie opatrení líšiacich sa od týchto všeobecných podmienok; h) kritériá na určenie, či sa má núdzová vakcinácia zaviesť v kontaktných chovoch; i) súpis a registrácia očkovanej hydiny a iného vtáctva; j) veterinárne a laboratórne testy vykonané v chovoch, kde sa má zaviesť núdzová vakcinácia a v iných chovoch nachádzajúcich sa v oblasti núdzovej vakcinácie s cieľom monitorovania epidemiologickej situácie, účinnosti núdzovej vakcinácie a kontroly pohybu očkovanej hydiny a iného vtáctva. 3. V súlade s postupom stanoveným v článku 65 ods. 2 sa môžu ustanoviť podrobné pravidlá týkajúce sa núdzovej vakcinácie. Článok 55 Schválenie plánov núdzovej vakcinácie 1. Komisia čo najskôr preskúma plán núdzovej vakcinácie, ako je uvedené v článku 54 ods. 2 s príslušným členským štátom a posúdi situáciu vo výbore. 2. Plán núdzovej vakcinácie sa schváli v súlade s postupom stanoveným v článku 65 ods. 3. Schválenie plánu núdzovej vakcinácie môže obsahovať opatrenia obmedzujúce pohyb hydiny alebo iného vtáctva a ich výrobkov. Tieto opatrenia môžu zahŕňať obmedzenia týkajúce sa určitých oddelení s hydinou a iným vtáctvom a zriadenie pásiem s obmedzeným pohybom. Článok 56 Výnimky z opatrení 1. Odchylne od článku 54 môžu členské štáty okolo výskytu infekcie zaviesť núdzovú vakcináciu pred schválením plánu núdzovej vakcinácie za predpokladu, že budú splnené tieto podmienky: a) plán núdzovej vakcinácie a rozhodnutie zaviesť núdzovú vakcináciu sa oznámia Komisii pred začatím núdzovej vakcinácie; b) príslušný členský štát splní všeobecné podmienky pohybu hydiny a hydinových výrobkov stanovených v prílohe IX; c) rozhodnutie zaviesť núdzovú vakcináciu neohrozí opatrenia na kontrolu choroby a základné záujmy Spoločenstva. 2. Ak členský štát poskytne výnimku uvedenú v odseku 1, stav choroby a plán núdzovej vakcinácie sa čo najskôr preskúmajú vo výbore. 3. V súlade s postupom stanoveným v článku 65 ods. 3 sa môžu prijať dodatočné opatrenia. ODDIEL 3 OCHRANNÁ VAKCINÁCIA Článok 57 Ochranná vakcinácia hydiny alebo iného vtáctva 1. Členské štáty môžu v súlade s týmto oddielom zaviesť ochrannú vakcináciu hydiny alebo iného vtáctva ak majú podozrenie, že určité oblasti na ich území, určité znaky ich hydinovej výroby alebo určité kategórie hydiny alebo iného vtáctva sú vystavené nebezpečenstvu výskytu a rozšírenia klasického moru hydiny. 2. Ak má členský štát v úmysle zaviesť ochrannú vakcináciu, ako je uvedené v odseku 1, predloží Komisii na schválenie plán ochrannej vakcinácie. Plán je v súlade s stratégiou DIVA a obsahuje minimálne tieto informácie: a) objasnenie dôvodov pre ochrannú vakcináciu, vrátane predchádzajúceho vývoja ochorenia; b) geografickú oblasť, v ktorej má byť vykonaná ochranná vakcinácia a súpis chovov v tejto oblasti; c) druhy a kategórie hydiny, či iného vtáctva alebo, ak je to vhodné, oddelenia s hydinou alebo iným vtáctvom, ktoré sa majú zaočkovať; d) približný počet hydiny alebo iného vtáctva, ktoré sa majú zaočkovať; e) vlastnosti vakcíny; f) predpokladané trvanie ochrannej vakcinácie; g) osobitné predpisy na pohyb očkovanej hydiny a iného vtáctva bez toho, aby boli dotknuté opatrenia ustanovené v oddieloch 4, 5 a 6 kapitoly IV a v oddiele 3 kapitoly V; h) súpis a registrácia očkovanej hydiny a iného vtáctva; i) laboratórne testy vykonané v chovoch, kde sa má uskutočniť ochranná vakcinácia, ako aj v ostatných chovoch nachádzajúcich sa v oblasti vakcinácie s cieľom monitorovania epidemiologickej situácie, účinnosti ochrannej vakcinácie a kontroly pohybu očkovanej hydiny a iného vtáctva. 3. V súlade s postupom stanoveným v článku 65 ods. 2 sa môžu ustanoviť podrobné predpisy týkajúce sa ochrannej vakcinácie. Článok 58 Schválenie plánu ochrannej vakcinácie 1. Komisia okamžite preskúma plán ochrannej vakcinácie uvedený v článku 57 ods. 2 s príslušným členským štátom a čo najskôr posúdi situáciu vo výbore. 2. Plán ochrannej vakcinácie sa schváli v súlade s postupom stanoveným v článku 65 ods. 3. Schválenie plánu ochrannej vakcinácie môže obsahovať opatrenia obmedzujúce pohyb hydiny alebo iného vtáctva a ich výrobkov. Tieto opatrenia môžu zahŕňať obmedzenia týkajúce sa určitých oddelení s hydinou a iným vtá